title: 1994 m. spalio 26 d. Europos Parlamento ir Tarybos direktyva 94/47/EB dėl pirkėjų apsaugos, susijusios su teisės tam tikru laiku naudotis nekilnojamaisiais daiktais pirkimo sutarčių tam tikrais aspektais

text:
Svarbus teisinis pranešimas

|

31994L0047

Oficialusis leidinys L 280 , 29/10/1994 p. 0083 - 0087 specialusis leidimas suomių kalba: skyrius 13 tomas 27 p. 0040  specialusis leidimas švedų kalba: skyrius 13 tomas 27 p. 0040

		Europos Parlamento ir Tarybos direktyva 94/47/EB1994 m. spalio 26 d.dėl pirkėjų apsaugos, susijusios su teisės tam tikru laiku naudotis nekilnojamaisiais daiktais pirkimo sutarčių tam tikrais aspektaisEUROPOS PARLAMENTAS IR EUROPOS SĄJUNGOS TARYBA,atsižvelgdami į Europos bendrijos steigimo sutartį, ypač į jos 100a straipsnį,atsižvelgdami į Komisijos pasiūlymą [1],atsižvelgdami į Ekonomikos ir socialinių reikalų komiteto nuomonę [2],laikydamiesi Sutarties 189b straipsnyje [3] numatytos tvarkos,1. kadangi nacionalinės teisės aktų, susijusių su sutartimis dėl teisės tam tikru laiku naudotis vienu ar daugiau nekilnojamųjų daiktų pirkimo, skirtumai gali trukdyti sėkmingai veikti vidaus rinkai bei sąžiningai konkurencijai ir suskaidyti nacionalines rinkas;2. kadangi šia direktyva siekiama sukurti minimalų bendrų taisyklių pagrindą, kuris suteiktų galimybę užtikrinti, kad sklandžiai veiks vidaus rinka, ir taip apginti pirkėjus; kadangi pakanka, kad šios taisyklės numatytų tik tas sutartinių sandorių sąlygas, kurios susijusios su informacija apie sutarčių sudėtines dalis, pasikeitimu šia informacija, taip pat jų nutraukimo ir atsisakymo tvarka; kadangi direktyva yra tinkamiausia priemonė šiems tikslams pasiekti; kadangi ši direktyva atitinka subsidiarumo principą;3. kadangi teisės, kurios yra šioje direktyvoje reglamentuojamų sutarčių dalykas, skirtingai apibrėžiamos valstybėse narėse; kadangi turi būti pateikta nuoroda į skirtumų suvestinę, pateikiančią pakankamai platų tokių sutarčių apibrėžimą, tačiau neskatinančią suvienodinti aptariamų teisių apibrėžimų visoje Bendrijoje;4. kadangi šia direktyva neketinama reglamentuoti teisės tam tikru laiku naudotis vienu ar daugiau nekilnojamųjų daiktų pirkimo sutarčių sudarymo apimčių ar teisinės bazės valstybėse narėse;5. kadangi praktikoje teisės tam tikru laiku naudotis vienu ar daugiau nekilnojamųjų daiktų pirkimo sutartys skiriasi nuo nuomos sutarčių; kadangi šie skirtumai, inter alia, pasireiškia ir mokėjimo būdais;6. kadangi rinkos praktika rodo, kad viešbučiai, rezidencijos ir kitos turistų apgyvendinimo vietos sudarinėja susitarimus, panašius į tuos, kurių atžvilgiu prireikė šios direktyvos;7. kadangi būtina vengti klaidinančios ar nevisapusiškos informacijos ypatingai apie teisės tam tikru laiku naudotis vienu ar daugiau nekilnojamųjų daiktų pardavimą; kadangi tokia informacija turi būti nurodyta dokumente, kuris pateikiamas kiekvienam jo paprašiusiam; kadangi šiame dokumente pateikta informacija turi sudaryti teisės tam tikru laiku naudotis vienu ar daugiau nekilnojamųjų daiktų pirkimo sutarties dalį;8. siekiant užtikrinti aukštą pirkėjų apsaugos lygį ir atsižvelgiant į specifines naudojimosi nekilnojamaisiais daiktais tam tikru laiku sistemų ypatybes, teisės tam tikru laiku naudotis vienu ar daugiau nekilnojamųjų daiktų pirkimo sutartyje turi būti numatytos tam tikros pagrindinės sąlygos;9. kadangi, norint užtikrinti veiksmingą pirkėjų apsaugą šioje srityje, būtina nustatyti pagrindinius pardavėjo įsipareigojimus tiesiogiai pirkėjui;10. kadangi teisės tam tikru laiku naudotis vienu ar daugiau nekilnojamųjų daiktų pirkimo sutartys turi būti sudaromos valstybės narės, kurioje pirkėjas gyvena, arba valstybės narės, kurios pilietybę turi pirkėjas, valstybine kalba arba viena iš keleto valstybinių kalbų, jei tik ji yra ir Bendrijos oficiali kalba; kadangi valstybė narė, kurioje pirkėjas gyvena, gali pareikalauti, kad sutartis būtų sudaryta jos viena ar keliomis valstybinėmis kalbomis, jei tik ji arba jos yra oficialios Bendrijos kalbos; kadangi būtina priimti nuostatas dėl privalomo kiekvienos sutarties vertimo, kuris užbaigtų visus formalumus valstybėje narėje, kurioje yra sutartimi reglamentuojamas nekilnojamasis daiktas;11. kadangi tam, kad pirkėjas turėtų galimybę kuo išsamiau susipažinti su savo teisėmis ir įsipareigojimais pagal sutartį, jam turi būti palikta teisė be jokios priežasties atsisakyti sutarties, nes aptariamas turtas dažniausiai yra kitoje valstybėje ir jo teisinį statusą reglamentuoja kitos valstybės teisės aktai, kurie skiriasi nuo jam įprastų;12. kadangi pardavėjo reikalavimas sumokėti iš anksto, dar nesibaigus laikotarpiui, per kurį pirkėjas turi teisę atsisakyti sutarties be jokios priežasties, mažina pirkėjo apsaugą; kadangi dėl šios priežasties tokie reikalavimai sumokėti, dar nesibaigus minėtam laikotarpiui, turi būti uždrausti;13. kadangi nutraukus arba atsisakius teisės tam tikru laiku naudotis vienu ar daugiau nekilnojamųjų daiktų pirkimo sutarties, už kurią mokama visiškai arba iš dalies panaudojant pardavėjo arba trečiojo asmens pirkėjui suteikto kredito lėšas pagal sutartį tarp trečiosios šalies ir pardavėjo, turi būti numatyta galimybė nutraukti kredito sutartį be jokių sankcijų;14. kadangi tikėtina, kad atskirais atvejais vartotojai negalės būti apsaugoti pagal šią direktyvą, jeigu bus nustatyta, kad sutartims turi būti taikomi Bendrijai nepriklausančių valstybių teisės aktai; kadangi šioje direktyvoje turi būti nuostatos dėl tokios rizikos išvengimo;15. kadangi valstybės narės pačios priima priemones, kuriomis užtikrintų, kad pardavėjai vykdo įsipareigojimus,PRIĖMĖ ŠIĄ DIREKTYVĄ:1 straipsnisŠia direktyva siekiama suvienodinti valstybių narių įstatymus ir kitus teisės aktus, reglamentuojančius pirkėjų apsaugą, tiesiogiai ar netiesiogiai sudarant teisės tam tikru laiku naudotis vienu ar daugiau nekilnojamųjų daiktų sutartis.Direktyva apima tik tuos minėtų nuostatų dėl sutarčių aspektus, kurie susiję su:- informacija apie sutarčių sudėtines dalis ir susitarimais dėl tokios informacijos perdavimo,- tvarka ir susitarimais dėl sutarčių nutraukimo arba atsisakymo.Deramai atsižvelgdamos į Sutarties bendrąsias taisykles, valstybės narės atsako už kitus sutarčių aspektus, inter alia, ir teisių, kurios yra šioje direktyvoje aptariamų sutarčių objektas, teisinį apibrėžimą.2 straipsnisŠioje direktyvoje:- "tiesioginė arba netiesioginė teisės tam tikru laiku naudotis vienu ar daugiau nekilnojamųjų daiktų pirkimo sutartis", toliau vadinama "sutartimi" – tai bet kokia mažiausiai trejiems metams sudaryta sutartis arba sutarčių grupė, kuriomis tiesiogiai arba netiesiogiai pasaulinėmis kainomis yra įforminamos, perduodamos arba planuojamos perduoti teisės naudotis nekilnojamuoju daiktu ar daiktais per apibrėžtą arba apibrėžtiną metų laikotarpį, kuris negali trukti trumpiau negu savaitė,- "nekilnojamasis daiktas" – tai bet koks pastatas arba jo dalis, naudojami kaip gyvenamosios patalpos, dėl kurių sukuriamos sutartyse apibrėžtos teisės,- "pardavėjas" – tai bet koks fizinis arba juridinis asmuo, kuris, dalyvaudamas šioje direktyvoje aptariamuose sandoriuose savo profesinės veiklos srityje, sukuria, perduoda arba įsipareigoja perduoti teises, kurios yra šių sutarčių objektas,- "pirkėjas" – tai bet koks fizinis asmuo, kuris, dalyvaudamas šioje direktyvoje aptariamuose sandoriuose tikslais, kurie gali būti laikomi nesusiję su jo profesine veikla, turi teisę pagal jam perduodamą sutartį arba kuriam sukuriama sutartimi apibrėžta teisė.3 straipsnis1. Valstybės narės į savo teisės aktus įtraukia nuostatas dėl priemonių, būtinų užtikrinti, kad pardavėjai privalo pateikti bet kokiam informacijos apie nekilnojamąjį daiktą prašiusiam asmeniui dokumentą, kuriame, be bendro daikto ar daiktų aprašymo, būtų pateikta trumpa ir aiški informacija apie duomenis, minimus priedo a–g, i ir l punktuose, ir būdai tolesnei informacijai gauti.2. Valstybės narės į savo teisės aktus įtraukia nuostatas, užtikrinančias, kad šio straipsnio 1 dalyje minima informacija, kuri turi būti pateikta šio straipsnio 1 dalyje minimame dokumente, yra sudėtinė sutarties dalis.Jeigu šalys aiškiai nėra numatę priešingai, šio straipsnio 1 dalyje minimame dokumente pateiktiną informaciją gali pakeisti tik nuo pardavėjo nepriklausančios aplinkybės.Bet kokie tos informacijos pasikeitimai pranešami pirkėjui prieš sudarant sutartį. Visi pasikeitimai turi aiškiai atsispindėti sutartyje.3. Bet kokioje aptariamojo nekilnojamojo daikto reklamoje nurodoma galimybė gauti šio straipsnio 1 dalyje minimą dokumentą ir jo gavimo vieta.4 straipsnisValstybės narės į savo teisės aktus įtraukia nuostatas, užtikrinančias, kad:- sutartis, sudaroma raštu, apimtų pagrindines Direktyvos priede pateiktas sąlygas,- sutartis ir 3 straipsnio 1 dalyje minimas dokumentas pirkėjo nuožiūra būtų sudarytas valstybės narės, kurioje pirkėjas gyvena, arba valstybės narės, kurios pilietybę turi pirkėjas, valstybine kalba arba viena iš keleto valstybinių kalbų, jei tik ji yra ir Bendrijos oficiali kalba. Tačiau valstybė narė, kurioje pirkėjas gyvena, gali pareikalauti, kad sutartys visada būtų sudarytos bent jau viena ar keliomis jos valstybinėmis kalbomis, jei tik ji arba jos yra Bendrijos oficialios kalbos, ir- pardavėjas pateikia pirkėjui patvirtintą sutarties vertimą į valstybės narės, kurioje yra aptariamasis nekilnojamasis daiktas, valstybinę kalbą arba vieną iš jos valstybinių kalbų, jei tik ji yra ir Bendrijos oficiali kalba.5 straipsnisValstybės narės į savo teisės aktus įtraukia nuostatas, užtikrinančias, kad:1. Šalia nacionalinės teisės aktuose pirkėjui suteiktų galimybių dėl sutarčių negaliojimo, pirkėjui suteikiamos tokios teisės:- per 10 kalendorinių dienų nenurodant jokios priežasties atsisakyti abiejų šalių pasirašytos sutarties arba abiejų šalių pasirašytos privalomos preliminarios sutarties. Jeigu dešimtoji šio laikotarpio diena yra nedarbo diena, laikotarpis pratęsiamas iki pirmos po jos einančios darbo dienos,- jeigu pasirašant sutartį arba preliminarią sutartį joje nėra informacijos, nurodytos priedo a, b, c punktuose, d punkto 1 ir 2 dalyse, h, i, k, l ir m punktuose, nutraukti sutartį per tris mėnesius. Jeigu per minėtą trijų mėnesių laikotarpį kuriuo nors metu suteikiama trūkstamos informacijos, nuo tada prasideda pirmoje įtraukoje nurodytas sutarties atsisakymo terminas,- jeigu per antrojoje įtraukoje minėtą trijų mėnesių laikotarpį pirkėjas nepasinaudoja teise nutraukti sutartį, nors sutartyje ir nėra įtraukta informacija, minima priedo a, b, c punktuose, d punkto 1 ir 2 dalyse, h, i, k, l ir m punktuose, pirmojoje įtraukoje minėtas sutarties atšaukimo terminas pradedamas skaičiuoti nuo pirmosios dienos, einančios po trijų mėnesių laikotarpio pabaigos.2. Jeigu pirkėjas ketina pasinaudoti šio straipsnio 1 dalyje numatytomis teisėmis, jis prieš bet kurio laikotarpio pabaigą, naudodamas pagal nacionalinės teisės aktus priimtinas priemones ir atsižvelgdamas į priedo l punkte numatytą tvarką, apie savo ketinimus praneša asmeniui, kurio pavardė ir adresas šiuo tikslu yra pateikiami sutartyje. Jeigu tokie raštiški pranešimai išsiunčiami iki laikotarpio pabaigos, laikoma, kad pirkėjas laikėsi terminų.3. Jeigu pirkėjas pasinaudoja šio straipsnio 1 dalies pirmojoje įtraukoje numatyta teise, atitinkamais atvejais iš jo gali būti reikalaujama padengti tik tas išlaidas, kurios, remiantis nacionalinės teisės aktais, buvo patirtos sudarant sutartį arba jos atsisakant ir atitinka teisinius formalius reikalavimus, kuriuos būtina įvykdyti per šio straipsnio 1 dalies pirmojoje įtraukoje minėtą laikotarpį. Šios išlaidos aiškiai nurodomos sutartyje.4. Jeigu pirkėjas pasinaudoja šio straipsnio 1 dalies antrojoje įtraukoje numatyta teise nutraukti sutartį, iš jo negali būti reikalaujama jokios kompensacijos.6 straipsnisValstybės narės į savo teisės aktus įtraukia nuostatas, draudžiančias bet kokius išankstinius pirkėjo mokėjimus, nesibaigus laikotarpiui, per kurį jis gali pasinaudoti teise atsisakyti sutarties.7 straipsnisValstybės narės į savo teisės aktus įtraukia nuostatas, užtikrinančias, kad:- jeigu pirkimo kaina visiškai arba iš dalies dengiama pardavėjo suteiktu kreditu arba- jeigu pirkimo kaina visiškai arba iš dalies dengiama trečiosios šalies suteiktu kreditu pagal trečiosios šalies ir pardavėjo sudarytą sutartį,kredito sutartis nutraukiama be jokių sankcijų pirkėjui, jeigu jis pasinaudojo teise nutraukti arba atsisakyti sutarties pagal 5 straipsnio nuostatas.Valstybės narės nustato išsamią kredito sutarčių nutraukimo tvarką.8 straipsnisValstybės narės į savo teisės aktus įtraukia nuostatas, užtikrinančias, kad bet kokios nuostatos, pagal kurias pirkėjas atsisako šios direktyvos nustatomų teisių arba pagal kurias pardavėjas atleidžiamas nuo šia direktyva numatytos atsakomybės, nėra privalomos pirkėjui, remiantis nacionalinės teisės aktuose numatytomis sąlygomis.9 straipsnisValstybės narės imasi priemonių užtikrinti, kad nepaisant taikytinos teisės, iš pirkėjo neatimama šia direktyva suteikiama apsauga, jeigu aptariamasis nekilnojamasis daiktas yra jų teritorijoje.10 straipsnisValstybės narės į savo teisės aktus įtraukia nuostatas, reglamentuojančias Direktyvos nesilaikymo pasekmes.11 straipsnisDirektyva nepanaikina valstybių narių teisės patvirtinti ir taikyti šios direktyvos reglamentuojamai sričiai dar palankesnes pirkėjui nuostatas, nepažeidžiant jų įsipareigojimų pagal Sutartį.12 straipsnis1. Ne vėliau kaip po 30 mėnesių nuo direktyvos paskelbimo Europos Bendrijų oficialiajame leidinyje valstybės narės priima įstatymus ir kitus teisės aktus, būtinus, kad būtų laikomasi šios direktyvos. Apie tai jos nedelsdamos praneša Komisijai.Valstybės narės, patvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.2. Valstybės narės pateikia Komisijai šios direktyvos taikymo srityje priimtų nacionalinės teisės nuostatų tekstus.13 straipsnisŠi direktyva skirta valstybėms narėms.Priimta Strasbūre, 1994 m. spalio 26 d.Europos Parlamento varduPirmininkasK. HänschTarybos varduPirmininkasJ. Eekhoff[1] OL C 299, 1993 11 5, p. 8.[2] OL C 108, 1993 4 19, p. 1.[3] 1993 m. gegužės 26 d. Europos Parlamento nuomonė (OL C 176, 1993 6 28, p. 95 ir OL C 225, 1993 9 20, p. 70), patvirtinta 1993 m. gruodžio 2 d. (OL C 342, 1993 12 20, p. 3); 1994 m. kovo 4 d. Tarybos bendroji pozicija (OL C 137, 1994 5 19, p. 42) ir 1994 m. gegužės 4 d. Europos Parlamento sprendimas (OL C 205, 1994 7 25). 1994 m. rugsėjo 22 d. Taikinimo komiteto bendras tekstas.--------------------------------------------------PRIEDAS4 straipsnyje minimų pagrindinių sąlygų, įtrauktinų į sutartis, sąrašasa) Sutarties šalių tapatybė ir gyvenamoji vieta/buveinė (adresas), taip pat tam tikra informacija apie teisinį pardavėjo statusą sudarant sutartį ir nekilnojamojo daikto savininko tapatybę ir buvimo vietą.b) Teisių, kaip sutarties objekto, pobūdis ir straipsniai, nustatantys naudojimosi šiomis teisėmis sąlygas valstybių narių teritorijoje, kurioje yra sutartyje aptariamas daiktas ar daiktai, šių sąlygų vykdymo tvarką, dar neįvykdytas sąlygas, jeigu tokių yra.c) Jeigu aptariamas daiktas jau pasirinktas, tikslus jo ir jo buvimo vietos aprašymas.d) Jeigu nekilnojamas daiktas dar statomas:1) darbų stadija;2) pagrįstas nekilnojamojo daikto statybos darbų užbaigimo terminas;3) jeigu tai ypatingos paskirties nekilnojamasis daiktas, statybos leidimo numeris bei atsakingosios institucijos arba atsakingųjų institucijų pavadinimai ir adresai;4) pastate reikalingų komunikacijų (dujų, elektros, vandens ir telefono) įvedimo darbų stadija;5) garantijos dėl nekilnojamojo daikto statybos darbų užbaigimo arba dėl įmokų grąžinimo, jei statybos darbai neužbaigiami, ir, prireikus, šių garantijų taikymo sąlygos.e) Paslaugos (apšvietimas, vanduo, priežiūra ir remontas, šiukšlių išvežimas), kuriomis pirkėjas turi arba turės teisę naudotis, ir, prireikus, šių paslaugų teikimo sąlygos.f) Bendra įranga, pvz.: baseinas, pirtis ir t. t., kuria pirkėjas turi arba turės teisę naudotis, ir prireikus, naudojimosi ja sąlygos.g) Principai, kurių pagrindu bus organizuojami nekilnojamojo daikto priežiūra ir remontas bei valdymas.h) Tikslus laikotarpis, per kurį pirkėjas gali naudotis sutartimi reglamentuojamomis teisėmis; data, nuo kurios pirkėjas gali pradėti jomis naudotis.i) Pirkėjo mokama suma už teises naudotis turtu; apytikslė pirkėjo mokama suma už naudojimąsi bendrąja įranga ir paslaugomis; sumų, mokėtinų už gyvenamąjį plotą, tarifai, mokesčiai, privalomi įstatymų numatyta tvarka, (pvz., valstybiniai ir kitokie mokesčiai) ir papildomos valdymo išlaidos (pvz.: turto valdymo, priežiūros ir remonto).j) Nuostata, užtikrinanti, kad teisių įsigijimo išlaidos, mokesčiai ir prievolės neviršys sutartimi numatytų išlaidų, mokesčių ir prievolių.k) Jei yra galimybė pasikeisti arba perparduoti sutartimi reglamentuojamas teises, bet kokias dėl tokių veiksmų atsiradusias išlaidas tvarko pardavėjas arba sutartyje jo paskirta trečioji šalis.l) Informacija apie teisę nutraukti arba atsisakyti sutarties atsakingojo asmens, kuriam turi būti siunčiamos paraiškos dėl sutarčių nutraukimo arba atsisakymo, įvardijimas, šių paraiškų siuntimo tvarka; tikslus išlaidų, kurias pagal 5 straipsnio 3 dalį turės padengti sutarties atsisakęs pirkėjas, pobūdis ir suma; prireikus, informacija apie kredito sutarties, priklausančios nuo aptariamosios sutarties nutraukimo arba atsisakymo, nutraukimo tvarka.m) Data ir vieta, kur kiekviena šalis pasirašo sutartį.--------------------------------------------------


title: 1978 m. gruodžio 19 d. Ketvirtoji Tarybos direktyva iš dalies keičianti Direktyvą 69/169/EEB dėl įstatymais ir kitais teisės aktais nustatytų nuostatų, susijusių su tarptautiniais maršrutais keliaujančių asmenų importuojamų prekių atleidimu nuo apyvartos ir akcizo mokesčių, suderinimo

text:
Svarbus teisinis pranešimas

|

31978L1033

Oficialusis leidinys L 366 , 28/12/1978 p. 0031 - 0032 specialusis leidimas suomių kalba: skyrius 9 tomas 1 p. 0075  specialusis leidimas graikų k.: skyrius 09 tomas 1 p. 0100  specialusis leidimas švedų kalba: skyrius 9 tomas 1 p. 0075  specialusis leidimas ispanų kalba: skyrius 09 tomas 1 p. 0106  specialusis leidimas portugalų kalba skyrius 09 tomas 1 p. 0106

		Ketvirtoji Tarybos direktyva1978 m. gruodžio 19 d.iš dalies keičianti Direktyvą 69/169/EEB dėl įstatymais ir kitais teisės aktais nustatytų nuostatų, susijusių su tarptautiniais maršrutais keliaujančių asmenų importuojamų prekių atleidimu nuo apyvartos ir akcizo mokesčių, suderinimo(78/1033/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 99 straipsnį,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],atsižvelgdama į Ekonomikos ir socialinių reikalų komiteto nuomonę [3],kadangi 1969 m. gegužės 28 d. Tarybos direktyvos 69/169/EEB dėl įstatymais ir kitais teisės aktais nustatytų nuostatų, susijusių su tarptautiniais maršrutais keliaujančių asmenų importuojamų prekių atleidimu nuo apyvartos ir akcizo mokesčių, suderinimo [4] su paskutiniais pakeitimais, padarytais Direktyva 78/1032/EEB [5], 1 straipsnio 1 dalyje yra numatyta, kad iš trečiųjų šalių atvykstančių asmenų asmeniniame bagaže esančios prekės yra atleidžiamos nuo mokesčių, jeigu jos įvežamos nekomerciniais tikslais;kadangi bendra tokių prekių, kurios gali būti atleistos nuo mokesčių, vertė negali viršyti 25 apskaitos vienetų vienam asmeniui; kadangi pagal Direktyvos 69/169/EEB 1 straipsnio 2 dalį valstybės narės gali sumažinti atleidžiamų nuo mokesčių prekių vertę iki 10 apskaitos vienetų, jeigu keliaujantis asmuo yra jaunesnis nei 15 metų;kadangi Europos Bendrijų institucijų priimtuose teisės aktuose dėl atleidimo nuo mokesčių pradėjus naudoti Europos apskaitos vienetus negali sumažėti nacionaline valiuta išreikštos sumos, pagal kurias šiuo metu atleidžiama nuo mokesčių;kadangi taip pat būtina atsižvelgti į specializuotų tarptautinių organizacijų siūlomas keliaujantiems asmenims naudingas priemones, ypač į priemones, nurodytas Muitinių bendradarbiavimo tarybos remiamos Tarptautinės muitinės procedūrų supaprastinimo ir suderinimo konvencijos F(3) priede;kadangi šio dvejopo tikslo galima pasiekti nustatant, kad Direktyvos 69/169/EEB 1 straipsnio 1 dalyje nurodyta suma yra 40 Europos apskaitos vienetų, o 1 straipsnio 2 dalyje nurodyta suma yra 20 Europos apskaitos vienetų;kadangi sąvoka "asmeninis bagažas" turėtų būti apibrėžta,PRIĖMĖ ŠIĄ DIREKTYVĄ:1 straipsnisDirektyva 69/169/EEB iš dalies keičiama taip:1. 1 straipsnis iš dalies keičiamas taip:a) 1 dalis pakeičiama taip:"1. Iš trečiųjų šalių atvykstančių asmenų asmeniniame bagaže esančios prekės atleidžiamos nuo importui taikomų apyvartos ir akcizo mokesčių, jeigu tokios prekės yra įvežamos ne komerciniais tikslais ir bendra vieno asmens įvežamų prekių vertė neviršija 40 Europos apskaitos vienetų;"b) 2 dalyje suma "10 apskaitos vienetų" keičiama suma "20 Europos apskaitos vienetų";c) 3 dalyje suma "25 apskaitos vienetai" keičiama suma "40 Europos apskaitos vienetų".2. 3 straipsnis papildomas tokia dalimi:"3. "Asmeninis bagažas" — tai visas bagažas, kurį keliaujantis asmuo gali pateikti muitinei atvykimo metu, taip pat bagažas, kurį jis pateikia tai muitinei vėliau, jeigu įrodoma, kad keliaujančiam asmeniui išvykstant bendrovėje, atsakingoje už keleivio vežimą, toks bagažas buvo įregistruotas kaip lydintysis keleivio bagažas."Asmeninio bagažo" apibrėžimas neapima nešiojamų talpų su kuru. Tačiau, nepažeidžiant nacionalinių nuostatų dėl kuro laikymo ir transportavimo, leidžiama tokiose talpose be muitų įvežti ne daugiau kaip 10 litrų kuro vienai motorinei transporto priemonei."2 straipsnis1. Valstybės narės patvirtina priemones, kurios, įsigaliojusios ne vėliau kaip iki 1979 m. sausio 1 d., įgyvendina šią direktyvą.2. Valstybės narės informuoja Komisiją apie nuostatas, kurias jos priėmė, kad įgyvendintų šią direktyvą. Komisija apie tai informuoja kitas valstybes nares.3 straipsnisŠi direktyva skirta valstybėms narėms.Priimta Briuselyje, 1978 m. gruodžio 19 d.Tarybos varduPirmininkasH.-D. Genscher[1] OL C 213, 1978 9 7, p. 9.[2] OL C 261, 1978 11 6, p. 46.[3] Nuomonė pareikšta 1978 m. spalio 19 d. (dar nepaskelbta Oficialiajame leidinyje).[4] OL L 133, 1969 6 4, p. 6.[5] OL L 366, 1978 12 28, 28 p.--------------------------------------------------


title: 2015 m. lapkričio 18 d. Komisijos direktyva (ES) 2015/2087, kuria iš dalies keičiamas Europos Parlamento ir Tarybos direktyvos 2000/59/EB dėl uosto priėmimo įrenginių, skirtų laivuose susidarančioms atliekoms ir krovinių likučiams, II priedas (Tekstas svarbus EEE)

text:
19.11.2015

               LT

               Europos Sąjungos oficialusis leidinys

               L 302/99

         KOMISIJOS DIREKTYVA (ES) 2015/2087
   2015 m. lapkričio 18 d.
   kuria iš dalies keičiamas Europos Parlamento ir Tarybos direktyvos 2000/59/EB dėl uosto priėmimo įrenginių, skirtų laivuose susidarančioms atliekoms ir krovinių likučiams, II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. lapkričio 27 d. Europos Parlamento ir Tarybos direktyvą 2000/59/EB dėl uosto priėmimo įrenginių, skirtų laivuose susidarančioms atliekoms ir krovinių likučiams (1), ypač į jos 15 straipsnį,
   kadangi:

               (1)

               2011 m. liepos 15 d. Tarptautinė jūrų organizacija (TJO) priėmė Rezoliuciją MEPC.201(62), kuria iš dalies pakeistas MARPOL konvencijos dėl teršimo šiukšlėmis iš laivų prevencijos V priedas nustatant naują ir išsamesnę šiukšlių skirstymo į kategorijas sistemą (2). Iš dalies pakeistas MARPOL konvencijos V priedas įsigaliojo 2013 m. sausio 1 d.;

               (2)

               naujasis šiukšlių skirstymas į kategorijas nurodytas TJO aplinkraštyje MEPC.1/Circ.644/Rev.1, kuriame pateikiama standartinė išankstinio pranešimo apie atliekų pristatymą į uosto priėmimo įrenginius forma (3), ir TJO aplinkraštyje MEPC.1/Circ.645/Rev.1, kuriame pateikiama standartinė atliekų pristatymo patvirtinimo, išduodamo laivui pasinaudojus uosto priėmimo įrenginiais, forma (4);

               (3)

               siekiant užtikrinti derėjimą su TJO priemonėmis ir suteikti tikrumą uosto naudotojams ir valdžios institucijoms, Direktyvos 2000/59/EB II priede pateikta lentelė, kurioje nurodytos įvairios pristatytinų arba laive paliekamų atliekų ir krovinių likučių rūšys ir kiekiai, turėtų būti suderinta su nauja šiukšlių skirstymo į kategorijas sistema, nustatyta iš dalies pakeistame MARPOL konvencijos V priede;

               (4)

               be to, siekiant patobulinti Direktyva 2000/59/EB nustatytą tvarką, pagal kurią siekiama mažinti į jūrą išmetamą laivuose susidarančių atliekų ir krovinių likučių kiekį, į II priedo lentelę turėtų būti įtraukta informacija apie laivuose susidariusių ir į paskutinio pristatymo uosto priėmimo įrenginius faktiškai pristatytų atliekų rūšis ir kiekius;

               (5)

               tikslūs duomenys apie laive susidariusių atliekų ir krovinių likučių, kuriuos laivas pristatė į paskutinį uostą, rūšis ir kiekius būtini siekiant tiksliai apskaičiuoti, kokio tūrio talpyklos tame laive pakaktų atliekoms laikyti. Apskaičiuoti pakankamą talpyklos tūrį yra būtina, kad laivui būtų galima leisti plaukti į kitą įplaukimo uostą nepristačius jame susidariusių atliekų; be to, tai padėtų tinkamai atrinkti laivus patikrinimui. Atliekant tikslingesnes patikras padidės jūrų eismo veiksmingumas, nes sutrumpės laivų iškrovimo ir pakrovimo uostuose laikas;

               (6)

               ši informacija gali būti pateikiama atliekų pristatymo patvirtinimuose, išduodamuose remiantis TJO aplinkraščiu MEPC.1/Circ.645/Rev.1, kuriame rekomenduojama standartinė atliekų pristatymo patvirtinimo forma, arba kitų tipų patvirtinimuose, kurie, pristačius atliekas, išduodami laivo kapitonui. Atliekų pristatymo patvirtinime nurodyti arba, jei atliekų pristatymo patvirtinimo negalima gauti, laivo kapitono deklaruoti pristatytų atliekų kiekiai ir rūšys paprastai būtų tikslesni, nei nurodytieji pranešimų apie atliekas formoje, nes iš patvirtinimų arba deklaracijų turėtų būti aiški tikroji padėtis po atliekų pristatymo, todėl priimant sprendimus jais remtis būtų patikimiau. Tuos pristatymo duomenis laivo kapitonas, vadovaudamasis MARPOL konvencijos reikalavimais, įrašo į šiukšlių registracijos žurnalą;

               (7)

               sistemingai renkant tikslius duomenis apie pristatomas atliekas, taip pat būtų sudarytos sąlygos atlikti išsamesnę statistinę įprasto atliekų srautų judėjimo uostuose analizę ir būtų lengviau nustatyti Direktyvos 2000/59/EB 12 straipsnio 3 dalyje numatytą informavimo ir monitoringo sistemą. Šiuo metu monitoringas ir keitimasis tokia informacija, įskaitant elektroninių pranešimų apie atliekas teikimą pagal Europos Parlamento ir Tarybos direktyvą 2010/65/ES (5), atliekami naudojantis Europos Parlamento ir Tarybos Direktyvoje 2002/59/EB (6) nustatyta Sąjungos keitimosi jūrų laivybos informacija sistema („SafeSeaNet“), kuri turėtų būti susieta su uosto valstybės kontrolės duomenų bazės (7), sukurtos pagal Europos Parlamento ir Tarybos direktyvą 2009/16/EB (8), ataskaitų teikimo moduliu;

               (8)

               Direktyvos 2000/59/EB II priedas turėtų būti iš dalies pakeistas, kad į jį būtų įtraukta informacija apie atliekų pristatymą į ankstesnį uostą ir jame būtų pateiktos naujos šiukšlių kategorijos, nustatytos pakeistame MARPOL konvencijos V priede;

               (9)

               šioje direktyvoje numatytos priemonės atitinka Jūrų saugumo ir teršimo iš laivų prevencijos komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 2000/59/EB II priedas pakeičiamas šios direktyvos priedu.
   2 straipsnis
   1.   Valstybės narės ne vėliau kaip iki 2016 m. gruodžio 9 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   3 straipsnis
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.

      Priimta Briuselyje 2015 m. lapkričio 18 d.

            Komisijos vardu

            Pirmininkas

         Jean-Claude JUNCKER

      (1)  OL L 332, 2000 12 28, p. 81.

      (2)  2011 m. liepos 15 d. priimta Rezoliucija MEPC.201(62) „1978 m. protokolo, susijusio su 1973 m. Tarptautine konvencija dėl teršimo iš laivų prevencijos, priedo pakeitimai“.

      (3)  2013 m. liepos 1 d. aplinkraštis MEPC.1/Circ.644/Rev.1.

      (4)  2013 m. liepos 1 d. aplinkraštis MEPC.1/Circ.645/Rev.1.

      (5)  2010 m. spalio 20 d. Europos Parlamento ir Tarybos direktyva 2010/65/ES dėl pranešimo formalumų, taikomų į valstybių narių uostus įplaukiantiems ir (arba) iš jų išplaukiantiems laivams (OL L 283, 2010 10 29, p. 1).

      (6)  2002 m. birželio 27 d. Europos Parlamento ir Tarybos direktyva 2002/59/EB, įdiegianti Bendrijos laivų eismo stebėsenos ir informacijos sistemą ir panaikinanti Tarybos direktyvą 93/75/EEB (OL L 208, 2002 8 5, p. 10).

      (7)  Europos jūrų saugumo agentūros sukurta ir naudojama duomenų bazė.

      (8)  2009 m. balandžio 23 d. Europos Parlamento ir Tarybos direktyva 2009/16/EB dėl uosto valstybės kontrolės (OL L 131, 2009 5 28, p. 57).

      PRIEDAS

            „II PRIEDAS

               INFORMACIJA, KURIĄ REIKIA PATEIKTI PRIEŠ ĮPLAUKIANT Į […] UOSTĄ

               (Paskirties uostas, kaip nurodyta Direktyvos 2000/59/EB 6 straipsnyje)

                        1.

                        Pavadinimas, šaukinys ir, jei reikia, laivo TJO identifikavimo numeris:

                        2.

                        Vėliavos valstybė:

                        3.

                        Numatomas atvykimo laikas (NAL):

                        4.

                        Numatomas išvykimo laikas (NIL):

                        5.

                        Ankstesnis įplaukimo uostas:

                        6.

                        Kitas įplaukimo uostas:

                        7.

                        Paskutinis uostas ir data, kai buvo pristatytos laive susidariusios atliekos, įskaitant pristatytų atliekų kiekius (m3) ir rūšis:

                        8.

                        Ar į uosto priėmimo įrenginius (pažymėkite tinkamą langelį)

                                    pristatote visas atliekas ☐

                                    pristatote dalį atliekų ☐

                                    nepristatote jokių atliekų ☐

                        9.

                        Atliekų ir likučių, kurie bus pristatyti ir (arba) liks laive, rūšis ir kiekis bei didžiausios atliekoms skirtos talpos procentinė išraiška:

               Jei pristatote visas atliekas, tinkamai užpildykite antrąją ir paskutiniąją skiltis. Jei pristatote dalį arba visai nepristatote atliekų, užpildykite visas skiltis.

                        Rūšis

                        Pristatytinos atliekos
                        (m3)

                        Didžiausia atliekoms skirta talpa
                        (m3)

                        Laive liekančių atliekų kiekis
                        (m3)

                        Uostas, kuriame bus pristatytos likusios atliekos

                        Numatomas atliekų, kurios susidarys nuo pranešimo pateikimo iki kito įplaukimo uosto, kiekis
                        (m3)

                        Į paskutinį pristatymo uostą, nurodytą 7 punkte, pristatytos atliekos
                        (m3)

                           Alyvų atliekos

                        Alyvuotas triumo vanduo

                        Alyvuotieji likučiai (dumblas)

                        Kita (nurodyti)

                           Nuotekos
                            (1)

                           Šiukšlės

                        Plastmasė

                        Maisto atliekos

                        Buitinės atliekos (pvz., popieriaus gaminiai, skudurai, stiklas, metalas, buteliai, indai ir t. t.)

                        Kepimo aliejus

                        Pelenai iš deginimo įrenginių

                        Eksploatacinės atliekos

                        Gyvūnų liekanos

                           Krovinių likučiai
                            (2) (nurodyti) (3)

               Pastabos

                        1.

                        Ši informacija gali būti naudojama atliekant uosto valstybės kontrolę ir kitais su patikrinimu susijusiais tikslais.

                        2.

                        Valstybės narės nuspręs, kurios įstaigos gaus šio pranešimo kopijas.

                        3.

                        Ši forma turi būti užpildyta, nebent laivui taikoma išimtis pagal Direktyvos 2000/59/EB 9 straipsnį.

                  Patvirtinu, kad

                        —

                        pirmiau pateikti duomenys yra tikslūs ir teisingi,

                        —

                        laivo talpyklos yra pakankamo dydžio, kad būtų galima laikyti visas atliekas, susidarančias nuo pranešimo pateikimo iki įplaukimo į kitą uostą, kuriame jos bus pristatytos.

                  Data …
            Laikas …
            Parašas“

         (1)  Nuotekos gali būti išleidžiamos į jūrą laikantis „Marpol“ konvencijos IV priedo 11 taisyklės. Atitinkamų langelių pildyti nereikia, jei nuotekas išleisti į jūrą ketinama turint leidimą.

         (2)  Gali būti pateikiami apytikriai duomenys.

         (3)  Krovinių likučiai nurodomi ir skirstomi į kategorijas vadovaujantis atitinkamais – visų pirma, I, II ir V – „Marpol“ konvencijos priedais.


title: 1998 m. balandžio 7 d. Tarybos direktyva 98/23/EB dėl Direktyvos 97/81/EB dėl Bendrojo susitarimo dėl darbo ne visą darbo dieną, kurį sudarė Europos pramonės ir darbdavių konfederacijų sąjunga (UNICE), Europos įmonių, kuriose dalyvauja valstybė, centras (CEEP) ir Europos profesinių sąjungų konfederacija (ETUC), taikymo išplėtimo Jungtinei Didžiosios Britanijos ir Šiaurės Airijos Karalystei

text:
Svarbus teisinis pranešimas

|

31998L0023

Oficialusis leidinys L 131 , 05/05/1998 p. 0010 - 0010

		Tarybos Direktyva 98/23/EB1998 m. balandžio 7 d.dėl Direktyvos 97/81/EB dėl Bendrojo susitarimo dėl darbo ne visą darbo dieną, kurį sudarė Europos pramonės ir darbdavių konfederacijų sąjunga (UNICE), Europos įmonių, kuriose dalyvauja valstybė, centras (CEEP) ir Europos profesinių sąjungų konfederacija (ETUC), taikymo išplėtimo Jungtinei Didžiosios Britanijos ir Šiaurės Airijos KaralysteiEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 100 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi Taryba, remdamasi susitarimu dėl socialinės politikos, pridėtu prie Europos bendrijos steigimo sutarties socialinės politikos protokolo (Nr. 14), ir ypač jo 4 straipsnio 2 dalimi, priėmė Direktyvą 97/81/EB [3]; kadangi minėtoji direktyva netaikoma Jungtinei Didžiosios Britanijos ir Šiaurės Airijos Karalystei;kadangi Europos Vadovų Taryba 1997 m. birželio 16 ir 17 d. Amsterdamo susitikime pritarė tarpvyriausybinės konferencijos susitarimui įtraukti susitarimą dėl socialinės politikos į Europos bendrijos sutartį; kadangi ji nurodė, kad būtina rasti būdą, kuris įteisintų Jungtinės Karalystės pageidavimą įgyvendinti direktyvas, priimtas remiantis minėtu susitarimu, taip pat kitas direktyvas, kurios gali būti priimtos iki tol, kol įsigalios nauja sutartis;kadangi Tarybos posėdyje, įvykusiame 1997 m. liepos 24 d., Taryba ir Komisija susitarė įgyvendinti Amsterdamo Europos Vadovų Tarybos priimtus sprendimus; kadangi jos taip pat susitarė taikyti tą pačią procedūrą mutatis mutandis būsimosioms direktyvoms, priimtoms pagal susitarimą dėl socialinės politikos; kadangi šios direktyvos paskirtis yra įgyvendinti pirmiau nurodytą tikslą, išplečiant Direktyvos 97/81/EB taikymą Jungtinei Karalystei;kadangi tai, kad Direktyva 97/81/EB nėra taikoma Jungtinėje Didžiosios Britanijos ir Šiaurės Airijos Karalystėje, daro tiesioginį poveikį vidaus rinkos veikimui; kadangi bendrojo susitarimo, pridėto prie minėtosios direktyvos, įgyvendinimas ir ypač darbuotojų, dirbančių visą ir ne visą darbo laiką, nediskriminavimo principo taikymas visose valstybėse narėse pagerins vidaus rinkos veikimą;kadangi, priėmus šią direktyvą, Direktyva 97/81/EB bus taikoma Jungtinėje Karalystėje; kadangi nuo šios direktyvos įsigaliojimo dienos Direktyvoje 97/81/EB vartojama sąvoka "valstybės narės" taip pat apims Jungtinę Karalystę;kadangi Jungtinei Karalystei turėtų būti naudingas toks pat dvejų metų laikotarpis, taikomas kitoms valstybėms narėms, kad jos galėtų priimti Direktyvai 97/81/EB įgyvendinti būtinas nuostatas,PRIĖMĖ ŠIĄ DIREKTYVĄ:1 straipsnisNepažeidžiant 2 straipsnio, Direktyva 97/81/EB taikoma Jungtinei Didžiosios Britanijos ir Šiaurės Airijos Karalystei.2 straipsnisDirektyvos 97/81/EB 2 straipsnis papildomas šia dalimi:"1a. Jungtinės Didžiosios Britanijos ir Šiaurės Airijos Karalystės atžvilgiu pirmojoje dalyje nurodyta 2000 m. sausio 20 d. keičiama į 2000 m. balandžio 7 d."3 straipsnisŠi direktyva skirta valstybėms narėms.Priimta Liuksemburge, 1998 m. balandžio 7 d.Tarybos varduPirmininkasD. Blunkett[1] Nuomonė, pateikta 1998 m. balandžio 1 d. (dar nepaskelbta Oficialiajame leidinyje).[2] Nuomonė, pateikta 1998 m. kovo 25 d. (dar nepaskelbta Oficialiajame leidinyje).[3] OL L 14 1998 1 20, p. 9.--------------------------------------------------


title: 2008 m. liepos 24 d. Komisijos direktyva 2008/75/EB, iš dalies keičianti Europos Parlamento ir Tarybos direktyvą 98/8/EB, į jos I priedą įtraukiant veikliąją medžiagą anglies dioksidą (Tekstas svarbus EEE)

text:
25.7.2008

               LT

               Europos Sąjungos oficialusis leidinys

               L 197/54

      KOMISIJOS DIREKTYVA 2008/75/EB
   2008 m. liepos 24 d.
   iš dalies keičianti Europos Parlamento ir Tarybos direktyvą 98/8/EB, į jos I priedą įtraukiant veikliąją medžiagą anglies dioksidą
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
   kadangi:

               (1)

               2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) nustatytas veikliųjų medžiagų, kurias reikėtų įvertinti, kad būtų galima įtraukti į Direktyvos 98/8/EB I, IA arba IB priedą, sąrašas. Į tą sąrašą įtrauktas anglies dioksidas.

               (2)

               Vadovaujantis Reglamentu (EB) Nr. 1451/2007, pagal Direktyvos 98/8/EB 11 straipsnio 2 dalį įvertinta, ar anglies dioksidą galima naudoti kaip Direktyvos 98/8/EB V priede nurodytų 14 tipo produktų rodenticidų sudėtinę dalį.

               (3)

               Prancūzija buvo paskirta ataskaitą rengiančia valstybe nare ir 2006 m. gegužės 15 d. Komisijai pateikė kompetentingos institucijos ataskaitą ir rekomendaciją, kaip numatyta Reglamento (EB) Nr. 1451/2007 14 straipsnio 4 ir 6 dalyse.

               (4)

               Valstybės narės ir Komisija peržiūrėjo kompetentingos institucijos ataskaitą. 2007 m. birželio 21 d. surengtame Biocidinių produktų nuolatinio komiteto posėdyje peržiūros rezultatai pagal Reglamento (EB) Nr. 1451/2007 15 straipsnio 4 dalį įtraukti į vertinimo ataskaitą; pateiktas pasiūlymas į Direktyvos 98/8/EB IA priedą įtraukti vienos paskirties anglies dioksidą, skirtą naudoti tik gatavuose dujų induose, veikiančiuose kartu su spąstų įrenginiu.

               (5)

               Į IA priedą įtraukta aktyvioji medžiaga paprastai turėtų būti įtraukta ir į I priedą. Į I priedą įtraukta medžiaga siejama su atitinkamais produktų, išskyrus mažą pavojų keliančius produktus, naudojimo būdais, kai galima tikėtis, kad tokie produktai atitiks Direktyvos 98/8/EB 5 straipsnio reikalavimus. Tai taikytina tam tikriems biocidiniams produktams, kurie naudojami kaip rodenticidai ir kuriuose yra anglies dioksido. Todėl anglies dioksidą reikėtų įtraukti į I priedą prie 14 tipo produktų, siekiant užtikrinti, kad pagal Direktyvos 98/8/EB 16 straipsnio 3 dalį visose valstybėse narėse galėtų būti išduodami, keičiami ar panaikinami biocidinių produktų, kurie naudojami kaip rodenticidai ir kurių sudėtyje yra anglies dioksido, autorizacijos liudijimai.

               (6)

               Atitinkamai pakeista vertinimo ataskaita buvo peržiūrėta 2007 m. lapkričio 29 d. surengtame Biocidinių produktų nuolatinio komiteto posėdyje.

               (7)

               Vertinant anglies dioksidą neliko jokių neišspręstų ar susirūpinimą keliančių klausimų, kuriuos turėtų spręsti Pavojų sveikatai ir aplinkai mokslinis komitetas.

               (8)

               Bendrijos lygmeniu įvertintas vienas konkretus naudojimo būdas. Be to, pagal direktyvos 8 straipsnio 5 dalį nepateikta ir todėl neįvertinta tam tikra informacija. Todėl tikslinga nustatyti, kad valstybės narės įvertintų riziką, kylančią sritims ir populiacijoms, kurios nebuvo tinkamai įvertintos Bendrijos rizikos vertinime, ir suteikdamos produktų autorizacijos liudijimus užtikrintų, kad bus imtasi reikiamų priemonių arba kad bus nustatyti konkretūs reikalavimai, kad tokia rizika būtų sumažinta iki priimtino lygio.

               (9)

               Šios direktyvos nuostatos turi būti pradėtos taikyti vienu metu visose valstybėse narėse, kad būtų sudarytos vienodos rinkos sąlygos biocidiniams produktams, kurių sudėtyje yra veikliosios medžiagos anglies dioksido, ir apskritai siekiant užtikrinti, kad biocidinių produktų rinka veiktų tinkamai.

               (10)

               Veiklioji medžiaga turėtų būti įtraukta į I priedą praėjus tinkamam laikotarpiui, kad valstybės narės ir suinteresuotosios šalys galėtų pasirengti taikyti naujuosius reikalavimus ir kad dokumentus parengę pareiškėjai galėtų pasinaudoti visu 10 metų duomenų apsaugos laikotarpiu, kuris pagal Direktyvos 98/8/EB 12 straipsnio c punkto ii papunktį prasideda nuo įtraukimo dienos.

               (11)

               Po to, kai medžiaga įtraukiama į priedą, valstybėms narėms turėtų būti suteiktas tinkamas laikotarpis Direktyvos 98/8/EB 16 straipsnio 3 dalies nuostatoms įgyvendinti, ypač išduoti, keisti ar panaikinti 14-to produktų tipo biocidinių produktų, kurių sudėtyje yra anglies dioksido, autorizacijos liudijimus, kad būtų užtikrinta jų atitiktis Direktyvai 98/8/EB.

               (12)

               Todėl Direktyva 98/8/EB turėtų būti atitinkamai iš dalies pakeista.

               (13)

               Šioje direktyvoje numatytos priemonės atitinka Biocidinių produktų nuolatinio komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 98/8/EB I priedas iš dalies keičiamas pagal šios direktyvos priedą.
   2 straipsnis
   Perkėlimas į nacionalinę teisę
   1.   Valstybės narės ne vėliau kaip iki 2009 m. kovo 31 d. priima ir paskelbia įstatymus ir kitus teisės aktus, kurie įgyvendina šią direktyvą. Jos nedelsdamos pateikia Komisijai tų nuostatų tekstą ir tų nuostatų bei šios direktyvos atitikmenų lentelę.
   Jos taiko tas nuostatas nuo 2009 m. lapkričio 1 d.
   Priimdamos tas nuostatas valstybės narės daro jose nuorodą į šią direktyvą arba tokia nuoroda daroma jas oficialiai skelbiant. Nuorodų darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
   3 straipsnis
   Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.

      Priimta Briuselyje, 2008 m. liepos 24 d.

            Komisijos vardu

         Stavros DIMAS

            Komisijos narys

      (1)  OL L 123, 1998 4 24, p. 1. Direktyva su paskutiniais pakeitimais, padarytais Direktyva 2008/31/EB (OL L 81, 2008 3 20, p. 57).

      (2)  OL L 325, 2007 12 11, p. 3.

      PRIEDAS
      Į Direktyvos 98/8/EB I priedą įtraukiamas šis 7 įrašas:

                     Nr.

                     Bendrinis pavadinimas

                     IUPAC pavadinimas
                     Identifikacijos numeriai

                     Minimali veikliosios medžiagos koncentracija į rinką pateikiamame biocidiniame produkte

                     Įtraukimo data

                     Atitikties 16 straipsnio 3 dalies nuostatoms terminas
                     (išskyrus produktus, kuriuose yra daugiau negu viena veiklioji medžiaga; tokių produktų atitikties 16 straipsnio 3 dalies nuostatoms terminas yra data, nurodyta paskutiniame sprendime dėl juose esančių veikliųjų medžiagų įtraukimo)

                     Įtraukimo galiojimo pabaiga

                     Produkto tipas

                     Specialiosios nuostatos (1)

                     „7

                     Anglies dioksidas

                     Anglies dioksidas
                     EB Nr.: 204-696-9
                     CAS Nr.: 124-38-9

                     990 ml/l

                     2009 m. lapkričio 1 d.

                     2011 m. spalio 31 d.

                     2019 m. spalio 31 d.

                     14

                     Vertindamos paraišką gauti produkto autorizacijos liudijimą, kaip nustatyta 5 straipsnyje ir VI priede, valstybės narės įvertina (jeigu tai svarbu konkrečiam produktui) populiacijas, kurioms šis produktas gali kelti pavojų, ir tuos panaudojimo arba poveikio scenarijus, kurie nebuvo tinkamai įvertinti Bendrijos rizikos vertinime.
                     Suteikdamos produkto autorizacijos liudijimą, valstybės narės įvertina riziką ir užtikrina, kad būtų imtasi reikiamų priemonių arba kad būtų taikomi konkretūs reikalavimai nustatytai rizikai sumažinti.
                     Produkto autorizacijos liudijimas gali būti suteiktas tik jei paraiškoje įrodoma, kad rizika gali būti sumažinta iki priimtino lygio.“

         (1)  Vertinimo ataskaitos turinys ir išvados, reikalingi VI priedo bendriesiems principams įgyvendinti, pateikiami Komisijos tinklalapyje: http://ec.europa.eu/comm/environment/biocides/index.htm.


title: 2009 m. rugsėjo 16 d. Europos Parlamento ir Tarybos direktyva 2009/101/EB dėl apsaugos priemonių, kurių valstybės narės reikalauja iš Sutarties 48 straipsnio antroje pastraipoje apibrėžtų bendrovių siekiant apsaugoti narių ir trečiųjų asmenų interesus, koordinavimo, siekiant suvienodinti tokias apsaugos priemones (Tekstas svarbus EEE)

text:
1.10.2009

               LT

               Europos Sąjungos oficialusis leidinys

               L 258/11

      EUROPOS PARLAMENTO IR TARYBOS DIREKTYVA 2009/101/EB
   2009 m. rugsėjo 16 d.
   dėl apsaugos priemonių, kurių valstybės narės reikalauja iš Sutarties 48 straipsnio antroje pastraipoje apibrėžtų bendrovių siekiant apsaugoti narių ir trečiųjų asmenų interesus, koordinavimo, siekiant suvienodinti tokias apsaugos priemones
   (kodifikuota redakcija)
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 44 straipsnio 2 dalies g punktą,
   atsižvelgdami į Bendrąją įsisteigimo laisvės suvaržymų panaikinimo programą (1), ypač į jos VI antraštinę dalį,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (2),
   laikydamiesi Sutarties 251 straipsnyje nustatytos tvarkos (3),
   kadangi:

               (1)

               1968 m. kovo 9 d. Pirmoji Tarybos direktyva 68/151/EEB dėl apsaugos priemonių, kurių valstybės narės, siekdamos suvienodinti tokias apsaugos priemones visoje Bendrijoje, reikalauja iš Sutarties 58 straipsnio antroje pastraipoje apibrėžtų bendrovių, jų narių ir kitų interesų apsaugai, koordinavimo (4) buvo keletą kartų iš esmės keičiama (5). Siekiant aiškumo ir racionalumo minėta direktyva turėtų būti kodifikuota.

               (2)

               Nacionalinės teisės nuostatų dėl bendrovių, kurių turtinė atsakomybė yra ribojama akcijomis, ir ribotos turtinės atsakomybės bendrovių atskleidimo, prisiimtų įsipareigojimų galiojimo ir tokių bendrovių pripažinimo negaliojančiomis koordinavimas yra itin svarbus, ypač siekiant apsaugoti trečiųjų asmenų interesus.

               (3)

               Atskleidimas tretiesiems asmenims turėtų suteikti galimybę susipažinti su bendrovės pagrindiniais dokumentais ir sužinoti kai kuriuos su bendrove susijusius duomenis, ypač duomenis apie asmenis, kurie yra įgalinti prisiimti įsipareigojimus bendrovės vardu.

               (4)

               Nepažeidžiant valstybių narių nacionalinėje teisėje nustatytų esminių reikalavimų ir formalumų, bendrovėms turėtų būti leidžiama pasirinkti, ar teikti savo privalomus dokumentus ir duomenis popierine forma ar elektroninėmis priemonėmis.

               (5)

               Suinteresuotiems asmenims turėtų būti leidžiama gauti iš registro šių dokumentų ir duomenų kopiją popierine forma arba elektroninėmis priemonėmis.

               (6)

               Valstybėms narėms turėtų būti leista nuspręsti ar nacionalinį leidinį, skirtą šiems dokumentams ir duomenims skelbti, turėti popierinės arba elektroninės formos, ar atskleidimą vykdyti lygiavertėmis veiksmingomis priemonėmis.

               (7)

               Turėtų būti palengvintas bendrovių informacijos prieinamumas, peržengiantis valstybės sienas, ir be privalomo atskleidimo viena iš atitinkamos bendrovės valstybėje narėje leidžiamų kalbų leidžiama savanoriškai registruoti reikalaujamus dokumentus ir duomenis papildomai kitomis kalbomis. Tretieji asmenys sąžiningai veikdami turėtų turėti teisę remtis jų vertimais.

               (8)

               Reikėtų patikslinti, kad šioje direktyvoje nustatyti privalomi duomenys turėtų būti nurodyti visuose bendrovių laiškuose ir užsakymų formose, nepriklausomai nuo to, ar jos pateikiamos popierine, ar bet kokia kita forma. Įvertinus technologijų plėtrą, taip pat reikėtų numatyti, kad šie duomenys būtų pateikiami bendrovių interneto svetainėse.

               (9)

               Trečiųjų asmenų apsauga turėtų būti užtikrinta priimant nuostatas, kiek įmanoma ribojančias pagrindus, kuriais remiantis bendrovės vardu prisiimti įsipareigojimai negalioja.

               (10)

               Tam, kad būtų užtikrintas teisinis tikrumas santykiuose tarp bendrovės ir trečiųjų asmenų bei santykiuose tarp narių, būtina apriboti bendrovės pripažinimo negaliojančia atvejus, ir bendrovės pripažinimo negaliojančia paskelbimo įsigaliojimas turėtų grįžtamąją galią, bei nustatyti trumpą laikotarpį, per kurį tretieji asmenys galėtų užginčyti tokį paskelbimą.

               (11)

               Ši direktyva neturėtų pažeisti valstybių narių įsipareigojimų, susijusių su direktyvų perkėlimo į nacionalinę teisę terminais, numatytais I priedo B dalyje,

         PRIĖMĖ ŠIĄ DIREKTYVĄ:
   1   SKYRIUS

      TAIKYMO SRITIS

   1 straipsnis
   Šioje direktyvoje nurodytos koordinavimo priemonės taikomos valstybių narių įstatymams ir kitiems teisės aktams dėl tokių tipų bendrovių:

               —

               Belgijoje:

                           naamloze vennootschap,

                           société anonyme,

                           commanditaire vennootschap op aandelen,

                           société en commandite par actions,

                           personenvennootschap met beperkte aansprakelijkheid;

                           société de personnes à responsabilité limitée;

               —

               Bulgarijoje:
               акционерно дружество, дружество с ограничена отговорност, командитно дружество с акции;

               —

               Čekijoje:
               společnost s ručením omezeným, akciová společnost;

               —

               Danijoje:
               aktieselskab, kommanditaktieselskab, anpartsselskab;

               —

               Vokietijoje:
               die Aktiengesellschaft, die Kommanditgesellschaft auf Aktien, die Gesellschaft mit beschränkter Haftung;

               —

               Estijoje:
               aktsiaselts, osaühing;

               —

               Airijoje:
               companies incorporated with limited liability;

               —

               Graikijoje:
               ανώνυμη εταιρία, εταιρία περιωρισμένης ευθύνης, ετερόρρυθμη κατά μετοχές εταιρία;

               —

               Ispanijoje:
               la sociedad anónima, la sociedad comanditaria por acciones, la sociedad de responsabilidad limitada;

               —

               Prancūzijoje:
               société anonyme, société en commandite par actions, société à responsabilité limitée, société par actions simplifiée;

               —

               Italijoje:
               società per azioni, società in accomandita per azioni, società a responsabilità limitata;

               —

               Kipre:
               δημόσιες εταιρείες περιορισμένης ευθύνης με μετοχές ή με εγγύηση, ιδιωτικές εταιρείες περιορισμένης ευθύνης με μετοχές ή με εγγύηση;

               —

               Latvijoje:
               akciju sabiedrība, sabiedrība ar ierobežotu atbildību, komanditsabiedrība;

               —

               Lietuvoje:
               akcinė bendrovė, uždaroji akcinė bendrovė;

               —

               Liuksemburge:
               société anonyme, société en commandite par actions, société à responsabilité limitée;

               —

               Vengrijoje:
               részvénytársaság, korlátolt felelősségű társaság;

               —

               Maltoje:
               kumpannija pubblika/public limited liability company, kumpannija privata/private limited liability company;

               —

               Nyderlanduose:
               naamloze vennootschap, besloten vennootschap met beperkte aansprakelijkheid;

               —

               Austrijoje:
               die Aktiengesellschaft, die Gesellschaft mit beschränkter Haftung;

               —

               Lenkijoje:
               spółka z ograniczoną odpowiedzialnością, spółka komandytowo-akcyjna, spółka akcyjna;

               —

               Portugalijoje:
               a sociedade anónima de responsabilidade limitada, a sociedade em comandita por acções, a sociedade por quotas de responsabilidade limitada;

               —

               Rumunijoje:
               societate pe acțiuni, societate cu răspundere limitată, societate în comandită pe acțiuni;

               —

               Slovėnijoje:
               delniška družba, družba z omejeno odgovornostjo, komaditna delniška družba;

               —

               Slovakijoje:
               akciová spoločnosť, spoločnosť s ručením obmedzeným;

               —

               Suomijoje:
               yksityinen osakeyhtiö/privat aktiebolag, julkinen osakeyhtiö/publikt aktiebolag;

               —

               Švedijoje:
               aktiebolag;

               —

               Jungtinėje Karalystėje:
               companies incorporated with limited liability.

         2   SKYRIUS

      ATSKLEIDIMAS

   2 straipsnis
   Valstybės narės imasi priemonių, būtinų užtikrinti, kad 1 straipsnyje nurodytos bendrovės būtinai atskleistų bent šiuos dokumentus ir duomenis:

               a)

               steigimo dokumentą ir įstatus, jei tai yra atskiras dokumentas;

               b)

               visus a punkte minėtų dokumentų pakeitimus, įskaitant bendrovės veiklos trukmės pratęsimą;

               c)

               po kiekvieno steigimo dokumento arba įstatų pakeitimo – viso steigimo dokumento ar įstatų teksto aktualią redakciją;

               d)

               paskyrimą, atleidimą iš pareigų ir duomenis apie asmenis, kurie kaip teisės aktuose numatytas organas arba tokio organo nariai:

                           i)

                           yra įgalinti atstovauti bendrovei jos santykiuose su trečiaisiais asmenimis ir teisminiuose procesuose; atskleidžiant tokią informaciją, turi būti nurodyta, ar įgalinti atstovauti bendrovei asmenys gali tai daryti vieni, ar privalo veikti kartu;

                           ii)

                           dalyvauja atliekant bendrovės administravimą, priežiūrą ar kontrolę;

               e)

               mažiausiai vieną kartą per metus – duomenis apie pasirašytąjį kapitalą, jei steigimo dokumente ar įstatuose minimas autorizuotas kapitalas, išskyrus atvejus, kai dėl bet kokio pasirašytojo kapitalo padidėjimo būtina pakeisti įstatus;

               f)

               kiekvienų finansinių metų apskaitos dokumentus, kuriuos reikalaujama paskelbti laikantis Tarybos direktyvų 78/660/EEB (6), 83/349/EEB (7), 86/635/EEB (8) ir 91/674/EEB (9);

               g)

               bet kokį bendrovės buveinės perkėlimą;

               h)

               bendrovės likvidavimą;

               i)

               bet kokį teismo sprendimą dėl bendrovės pripažinimo negaliojančia;

               j)

               likvidatorių paskyrimą, duomenis apie juos ir jų atitinkamus įgaliojimus, išskyrus atvejus, kai šie įgaliojimai tiesiogiai ir išimtinai yra numatyti įstatyme ar bendrovės įstatuose;

               k)

               likvidavimo užbaigimą ir tose valstybėse narėse, kuriose pašalinimas iš registro sukelia teisines pasekmes, apie bet kurio tokio pašalinimo faktą.

         3 straipsnis
   1.   Kiekvienos valstybės narės centriniame registre, komerciniame registre ar bendrovių registre yra užvedama kiekvienos joje registruotos bendrovės byla.
   2.   Šiame straipsnyje „elektroninėmis priemonėmis“ reiškia, kad informacija išsiunčiama ir pasiekia jos paskirties vietą elektroninės įrangos pagalba, skirta duomenims apdoroti (įskaitant skaitmeninį tankinimą) bei saugoti, bei iki galo perduodama, persiunčiama ar gaunama pagal valstybių narių nustatytą tvarką – laidais, radijo pagalba, optinėmis priemonėmis arba kitomis elektromagnetinėmis priemonėmis.
   3.   Visi dokumentai ir duomenys, kuriuos privaloma atskleisti pagal 2 straipsnį, turi būti saugomi byloje ar įtraukti į registrą; tai, kas įtraukiama į registrą, kiekvienu atveju turi būti ir byloje.
   Valstybės narės užtikrina, kad bendrovės ir kiti asmenys bei institucijos, iš kurių reikalaujama pateikti arba dalyvauti pateikiant dokumentus ir duomenis, visus dokumentus ir duomenis, kuriuos reikalaujama atskleisti pagal 2 straipsnį, galėtų pateikti elektroninėmis priemonėmis. Be to, valstybės narės gali reikalauti, kad visos ar tam tikrų rūšių bendrovės pateiktų visus dokumentus ir duomenis ar jų dalį elektroninėmis priemonėmis.
   Visi 2 straipsnyje nurodyti dokumentai ir duomenys, kurie pateikiami popierine forma ar elektroninėmis priemonėmis, turi būti saugomi byloje arba įtraukti į registrą elektronine forma. Tuo tikslu valstybės narės užtikrina, kad visi tokie dokumentai ir duomenys, kurie pateikti popierine forma, registre būtų pervesti į elektroninę formą.
   Nereikalaujama, kad 2 straipsnyje nurodyti dokumentai ir duomenys, kurie popierine forma buvo pateikti ne vėliau kaip 2006 m. gruodžio 31 d., registre būtų automatiškai pervesti į elektroninę formą. Tačiau valstybės narės vis dėlto užtikrina, kad registre jie būtų pervesti į elektroninę formą gavus prašymą dėl atskleidimo elektroninėmis priemonėmis, kuris buvo pateiktas pagal priemones, patvirtintas tam, kad būtų įgyvendinta 4 dalis.
   4.   Turi būti galimybė gauti visų 2 straipsnyje nurodytų dokumentų ar duomenų ar bet kurios jų dalies kopiją pateikus prašymą. Registrui prašymai gali būti pateikiami popierine forma arba elektroninėmis priemonėmis, pareiškėjo pasirinkimu.
   Turi būti sudaryta galimybė gauti iš registro pirmoje pastraipoje nurodytas kopijas popierine forma arba elektroninėmis priemonėmis, pareiškėjo pasirinkimu. Tai taikoma visiems jau pateiktiems dokumentams ir duomenims. Tačiau valstybės narės gali nuspręsti, kad visų dokumentų ir duomenų ar tam tikrų jų rūšių, pateiktų popierine forma ne vėliau kaip 2006 m. gruodžio 31 d., nebus galima gauti iš registro elektroninėmis priemonėmis, jei pasibaigė nustatytas laikotarpis nuo pateikimo dienos iki prašymo padavimo registrui dienos. Toks laikotarpis negali būti trumpesnis kaip dešimt metų.
   Kaina už visų 2 straipsnyje nurodytų dokumentų ar duomenų ar bet kurios jų dalies kopiją popieriuje ar elektroninėmis priemonėmis neturi viršyti administracinių išlaidų.
   Popierine forma pateikiamos kopijos turi būti patvirtintos kaip tikros, išskyrus atvejus, kai pareiškėjas atsisako tokio patvirtinimo. Pateikiamos elektroninės kopijos nepatvirtinamos kaip tikros, išskyrus atvejus, kai pareiškėjas prašo tokio patvirtinimo.
   Valstybės narės imasi būtinų priemonių, kad elektroninių kopijų patvirtinimas garantuotų jų kilmės autentiškumą ir jų turinio vientisumą, naudojant bent jau saugų elektroninį parašą, kaip numatyta Direktyvos 1999/93/EB (10) 2 straipsnio 2 dalyje.
   5.   3 dalyje nurodyti dokumentai ir duomenys atskleidžiami paskelbiant tam tikslui valstybės narės skirtame nacionaliniame leidinyje visą tekstą ar jo dalį arba darant nuorodą į dokumentą, kuris buvo įtrauktas į bylą ar registrą. Tam tikslui valstybės narės skirtas nacionalinis leidinys gali būti laikomas elektronine forma.
   Valstybės narės gali nuspręsti paskelbimą nacionaliniame leidinyje pakeisti kita lygiaverčio veiksmingumo priemone, kuri sąlygotų bent naudojimąsi tokia sistema, kuri leistų chronologine tvarka naudotis atskleista informacija per centrinę elektroninę bazę.
   6.   Bendrovė gali remtis dokumentais ir duomenimis prieš trečiuosius asmenis tiktai po to, kai jie buvo atskleisti taip, kaip nurodyta 5 dalyje, išskyrus atvejus, kai bendrovė įrodo, kad tretieji asmenys žinojo apie juos.
   Tačiau dėl operacijų, vykdomų anksčiau nei šešioliktą dieną po minėto atskleidimo, šiais dokumentais ir duomenimis remtis prieš trečiuosius asmenis negalima, jeigu jie įrodo, kad apie juos negalėjo žinoti.
   7.   Valstybės narės imasi būtinų priemonių, kad būtų išvengta bet kokio neatitikimo tarp to, kas atskleista taikant 5 dalį, ir to, kas nurodyta registre ar byloje.
   Tačiau neatitikimo atveju laikantis 5 dalies atskleistu tekstu negali būti remiamasi prieš trečiuosius asmenis; tačiau šie asmenys gali juo remtis, išskyrus atvejus, kai bendrovė įrodo, kad jiems buvo žinomi į bylą arba registrą įtraukti tekstai.
   Be to, tretieji asmenys visada gali remtis bet kokiais dokumentais ir duomenimis, kurių atskleidimo formalumai dar nėra baigti, išskyrus atvejus, kai dėl neatskleidimo jie neturi galios.
   4 straipsnis
   1.   Dokumentai ir duomenys, kurie turi būti atskleisti remiantis 2 straipsniu, rengiami ir pateikiami viena iš kalbų, kurią leidžia valstybėje narėje, kurioje užvedama 3 straipsnio 1 dalyje nurodyta byla, taikomos kalbos taisyklės.
   2.   Be 3 straipsnyje nurodyto privalomo atskleidimo, valstybės narės leidžia, kad 2 straipsnyje nurodyti dokumentai ir duomenys būtų atskleidžiami savanoriškai, laikantis 3 straipsnio nuostatų, bet kuria (-iomis) oficialia (-iomis) Bendrijos kalba (-omis).
   Valstybės narės gali nustatyti, kad tokių dokumentų ir duomenų vertimai būtų tvirtinami.
   Valstybės narės imasi būtinų priemonių, kad palengvintų trečiųjų asmenų prieinamumą prie savanoriškai atskleistų vertimų.
   3.   Be 3 straipsnyje nurodyto privalomo atskleidimo ir šio straipsnio 2 dalyje numatyto savanoriško atskleidimo, valstybės narės gali leisti, kad, laikantis 3 straipsnio nuostatų, atitinkami dokumentai ir duomenys būtų atskleidžiami bet kuria (-iomis) kita (-omis) kalba (-omis).
   Valstybės narės gali nustatyti, kad tokių dokumentų ir duomenų vertimai būtų tvirtinami.
   4.   Tačiau, jei oficialiomis registro kalbomis atskleisti dokumentai ir duomenys neatitinka savanoriškai atskleistų vertimų, pastaraisiais negali būti remiamasi prieš trečiuosius asmenis; tačiau tretieji asmenys gali remtis savanoriškai atskleistais vertimais, išskyrus atvejus, kai bendrovė įrodo, kad tretieji asmenys žinojo apie tą redakciją, kuri turėjo būti privalomai atskleista.
   5 straipsnis
   Valstybės narės numato, kad laiškuose ir užsakymų formose, pateikiamuose popierine ar bet kokia kita forma, būtų nurodomi šie duomenys:

               a)

               informacija, reikalinga identifikuoti registrui, kuriame saugoma 3 straipsnyje minima byla, kartu su bendrovės registracijos numeriu tame registre;

               b)

               bendrovės teisinė forma, jos registruotos buveinės vieta ir, kai taikoma, faktas, kad bendrovė yra likviduojama.

         Kai šiuose dokumentuose minimas bendrovės kapitalas, pateikiama nuoroda į pasirašytą ir apmokėtą kapitalą.
   Valstybės narės reikalauja, kad visose bendrovės interneto svetainėse būtų nurodyti bent pirmoje pastraipoje minėti duomenys, ir, kai taikoma, nuoroda į pasirašytą ir apmokėtą kapitalą.
   6 straipsnis
   Kiekviena valstybė narė nustato, kokie asmenys atlieka atskleidimo formalumus.
   7 straipsnis
   Valstybės narės numato atitinkamas sankcijas bent tokiais atvejais, kai:

               a)

               neatskleidžiami apskaitos dokumentai, kaip reikalaujama 2 straipsnio f punkte;

               b)

               komerciniuose dokumentuose ar bet kurioje bendrovės interneto svetainėje nepateikiami 5 straipsnyje numatyti privalomi duomenys.

         3   SKYRIUS

      BENDROVĖS PRISIIMTŲ ĮSIPAREIGOJIMŲ GALIOJIMAS

   8 straipsnis
   Jeigu iki tol, kol steigiama bendrovė įgijo juridinio asmens teises, jos vardu buvo atlikti veiksmai, o bendrovė neprisiima iš tokių veiksmų kilusių įsipareigojimų, už juos be apribojimų solidariai yra atsakingi veikę asmenys, išskyrus atvejus, kai susitarta kitaip.
   9 straipsnis
   Kai duomenų apie asmenis, kurie, kaip bendrovės organas, yra įgalinti jai atstovauti, atskleidimo formalumai yra visiškai baigti, tokių asmenų paskyrimo pažeidimais negali būti remiamasi prieš trečiuosius asmenis, išskyrus atvejus, kai bendrovė įrodo, kad tokie tretieji asmenys apie juos žinojo.
   10 straipsnis
   1.   Bendrovės organų įvykdyti veiksmai įpareigoja bendrovę net ir tada, kai tokie veiksmai neatitinka šios bendrovės veiklos objekto, išskyrus atvejus, kai tokie organai atliko veiksmus, viršydami galias, kurias šiems organams suteikia ar leidžia suteikti įstatymas.
   Tačiau valstybės narės gali numatyti, kad bendrovė nėra įpareigota, kai tokie veiksmai neatitinka bendrovės veiklos objekto, jei ji įrodo, kad tretieji asmenys žinojo, kad veiksmai neatitinka šio objekto, arba pagal aplinkybes negalėjo to nežinoti; įstatų paskelbimas nėra pakankamas įrodymas.
   2.   Bendrovės organų galių apribojimais, kuriuos nustato įstatai arba kompetentingų organų sprendimas, negali būti remiamasi prieš trečiuosius asmenis, netgi jeigu jie buvo atskleisti.
   3.   Jei nacionaliniai teisės aktai numato, kad įgalinimus atstovauti bendrovei, nukrypstant nuo šį klausimą reglamentuojančių teisės aktų, įstatai gali suteikti vienam asmeniui ar keletui kartu veikiančių asmenų, tie teisės aktai gali numatyti, kad tokia įstatų nuostata gali būti remiamasi prieš trečiuosius asmenis su sąlyga, kad ji susijusi su bendraisiais įgaliojimais atstovauti; klausimas, ar tokia įstatų nuostata gali būti remiamasi prieš trečiuosius asmenis, sprendžiamas vadovaujantis 3 straipsnio nuostatomis.
   4   SKYRIUS

      BENDROVĖS PRIPAŽINIMAS NEGALIOJANČIA

   11 straipsnis
   Visose valstybėse narėse, kurių teisės aktai nenumato prevencinės, administracinės ar teisminės kontrolės, steigiant bendrovę, bendrovės steigimo dokumentai, įstatai ir šių dokumentų pakeitimai turi būti parengiami laikantis reikiamos teisinės formos.
   12 straipsnis
   Valstybių narių teisės aktai numato, kad bendrovės pripažįstamos negaliojančiomis tiktai laikantis šių sąlygų:

               a)

               bendrovė turi būti pripažinta negaliojančia teismo sprendimu;

               b)

               bendrovė gali būti pripažinta negaliojančia tik i–vi punktuose nurodytais pagrindais:

                           i)

                           nebuvo sudarytas steigimo dokumentas arba nebuvo laikomasi prevencinės kontrolės taisyklių ar būtinų teisinių formalumų;

                           ii)

                           bendrovės veiklos objektas yra neteisėtas ar prieštarauja viešajai tvarkai;

                           iii)

                           steigimo dokumente ar įstatuose nenurodomas bendrovės pavadinimas, atskirų asmenų pasirašytojo kapitalo dydis, pasirašytojo kapitalo dydis ar bendrovės veiklos objektas;

                           iv)

                           nesilaikoma nacionalinės teisės aktų nuostatų dėl mažiausio apmokėto kapitalo dydžio;

                           v)

                           visų narių steigėjų neveiksnumas;

                           vi)

                           pažeidžiant nacionalinės teisės aktus, kuriais turi vadovautis bendrovė, narių steigėjų yra mažiau nei du.

         Išskyrus pirmiau nurodytus bendrovės pripažinimo negaliojančia pagrindus, bendrovėms netaikomi jokie neegzistavimo, absoliutaus bendrovės pripažinimo negaliojančia, santykinio bendrovės pripažinimo negaliojančia arba bendrovės pripažinimo negaliojančia paskelbimo pagrindai.
   13 straipsnis
   1.   Klausimas, ar teismo sprendimu dėl bendrovės pripažinimo negaliojančia gali būti remiamasi prieš trečiuosius asmenis, yra sprendžiamas vadovaujantis 3 straipsniu. Kai nacionalinė teisė suteikia teisę trečiajam asmeniui užginčyti sprendimą, jis gali tai padaryti tik per šešis mėnesius nuo teismo sprendimo paskelbimo.
   2.   Bendrovės pripažinimas negaliojančia yra likvidavimo priežastis, o veiklos nutraukimas gali būti likvidavimo priežastimi.
   3.   Bendrovės pripažinimas negaliojančia pats savaime neturi įtakos kokių nors bendrovės ar jos atžvilgiu prisiimtų įsipareigojimų galiojimui, nedarant įtakos bendrovės likvidavimo pasekmėms.
   4.   Kiekvienos valstybės narės teisės aktai gali numatyti nuostatas dėl bendrovės pripažinimo negaliojančia pasekmių santykiams tarp narių.
   5.   Kapitalą išreiškiančių dalių ar akcijų turėtojams išlieka prievolė apmokėti jų sutartą pasirašyti, bet dar neapmokėtą kapitalą, ta apimtimi, kuria reikalauja įsipareigojimai kreditoriams.
   5   SKYRIUS

      BENDROSIOS NUOSTATOS

   14 straipsnis
   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   15 straipsnis
   Ne vėliau kaip 2012 m. sausio 1 d. Komisija pateikia Europos Parlamentui ir Tarybai ataskaitą, prireikus, kartu su pasiūlymu iš dalies pakeisti 2 straipsnio f punkto ir 3, 4, 5 ir 7 straipsnių nuostatas atsižvelgiant į minėtų nuostatų taikymo metu įgytą patirtį, jų tikslus ir per tą laikotarpį pastebėtą technologijų pažangą.
   16 straipsnis
   Direktyva 68/151/EEB su pakeitimais, padarytais aktais, nurodytais I priedo A dalyje, yra panaikinama nepažeidžiant valstybių narių įpareigojimų, susijusių su direktyvų perkėlimo į nacionalinę teisę terminais, numatytais I priedo B dalyje.
   Nuorodos į panaikintą direktyvą laikomos nuorodomis į šią direktyvą ir aiškinamos pagal II priede pateiktą atitikties lentelę.
   17 straipsnis
   Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
   18 straipsnis
   Ši direktyva skirta valstybėms narėms.

      Priimta Strasbūre 2009 m. rugsėjo 16 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkė

         C. MALMSTRÖM

      (1)  OL 2, 1962 1 15, p. 36/62.

      (2)  OL C 204, 2008 8 9, p. 25.

      (3)  2008 m. birželio 17 d. Europos Parlamento nuomonė (dar nepaskelbta Oficialiajame leidinyje) ir 2009 m. liepos 13 d. Tarybos sprendimas.

      (4)  OL L 65, 1968 3 14, p. 8.

      (5)  Žr. I priedo A dalį.

      (6)  1978 m. liepos 25 d. Ketvirtoji Tarybos direktyva 78/660/EEB, grindžiama Europos ekonominės bendrijos steigimo sutarties 54 straipsnio 3 dalies g punktu, dėl tam tikrų tipų bendrovių metinių atskaitomybių (OL L 222, 1978 8 14, p. 11).

      (7)  1983 m. birželio 13 d. Septintoji Tarybos direktyva 83/349/EEB, pagrįsta Sutarties 54 straipsnio 3 dalies g punktu, dėl konsoliduotos atskaitomybės (OL L 193, 1983 7 18, p. 1).

      (8)  1986 m. gruodžio 8 d. Tarybos direktyva 86/635/EEB dėl bankų ir kitų finansų įstaigų metinės finansinės atskaitomybės ir konsoliduotos finansinės atskaitomybės (OL L 372, 1986 12 31, p. 1).

      (9)  1991 m. gruodžio 19 d. Tarybos direktyva 91/674/EEB dėl draudimo įmonių metinės finansinės atskaitomybės ir konsoliduotos finansinės atskaitomybės (OL L 374, 1991 12 31, p. 7).

      (10)  1999 m. gruodžio 13 d. Europos Parlamento ir Tarybos direktyva 1999/93/EB dėl Bendrijos elektroninių parašų reguliavimo sistemos (OL L 13, 2000 1 19, p. 12).

      I PRIEDAS
      A   DALIS

         Panaikinama direktyva ir jos vėlesnių pakeitimų sąrašas

      (nurodyta 16 straipsnyje)

                  Tarybos direktyva 68/151/EEB
                  (OL L 65, 1968 3 14, p. 8).

                  1972 m. Stojimo akto I priedo III.H punktas
                  (OL L 73, 1972 3 27, p. 89).

                  1979 m. Stojimo akto I priedo III.C punktas
                  (OL L 291, 1979 11 19, p. 89).

                  1985 m. Stojimo akto I priedo II.D punktas
                  (OL L 302, 1985 11 15, p. 157).

                  1994 m. Stojimo akto I priedo XI.A punktas
                  (OL C 241, 1994 8 29, p. 194).

                  Europos Parlamento ir Tarybos direktyva 2003/58/EB (OL L 221, 2003 9 4, p. 13).

                  2003 m. Stojimo akto II priedo 1.4.A punktas
                  (OL L 236, 2003 9 23, p. 338).

                  Tarybos direktyva 2006/99/EB
                  (OL L 363, 2006 12 20, p. 137).

                  tik priedo A.1 punktas

            B   DALIS

         Perkėlimo į nacionalinę teisę terminai

      (nurodyta 16 straipsnyje)

                  Direktyva

                  Perkėlimo terminas

                  68/151/EEB

                  1969 m. rugsėjo 11 d.

                  2003/58/EB

                  2006 m. gruodžio 30 d.

                  2006/99/EB

                  2007 m. sausio 1 d.

      II PRIEDAS

         ATITIKTIES LENTELĖ

                  Direktyva 68/151/EEB

                  Ši direktyva

                  1 straipsnis

                  1 straipsnis

                  2 straipsnis

                  2 straipsnis

                  3 straipsnio 1 dalis

                  3 straipsnio 1 dalis

                  3 straipsnio 2 dalis

                  3 straipsnio 3 dalis

                  3 straipsnio 3 dalis

                  3 straipsnio 4 dalis

                  3 straipsnio 4 dalis

                  3 straipsnio 5 dalis

                  3 straipsnio 5 dalis

                  3 straipsnio 6 dalis

                  3 straipsnio 6 dalies pirma ir antra pastraipos

                  3 straipsnio 7 dalies pirma ir antra pastraipos

                  3 straipsnio 7 dalis

                  3 straipsnio 7 dalies trečia pastraipa

                  3 straipsnio 8 dalis

                  3 straipsnio 2 dalis

                  3a straipsnis

                  4 straipsnis

                  4 straipsnis

                  5 straipsnis

                  5 straipsnis

                  6 straipsnis

                  6 straipsnis

                  7 straipsnis

                  7 straipsnis

                  8 straipsnis

                  8 straipsnis

                  9 straipsnis

                  9 straipsnis

                  10 straipsnis

                  10 straipsnis

                  11 straipsnis

                  11 straipsnio įžanginė frazė

                  12 straipsnio įžanginė frazė

                  11 straipsnio 1 punktas

                  12 straipsnio a punktas

                  11 straipsnio 2 punkto įžanginė frazė

                  12 straipsnio b punkto įžanginė frazė

                  11 straipsnio 2 punkto a–f papunkčiai

                  12 straipsnio b punkto i–vi papunkčiai

                  12 straipsnis

                  13 straipsnis

                  13 straipsnio pirma, antra ir trečia pastraipos

                  —

                  13 straipsnio ketvirta pastraipa

                  14 straipsnis

                  14 straipsnis

                  18 straipsnis

                  —

                  15 straipsnis

                  —

                  16 straipsnis

                  —

                  17 straipsnis

                  —

                  I priedas

                  —

                  II priedas


title: 2003 m. liepos 24 d. Komisijos direktyva 2003/73/EB, iš dalies keičiantis Europos Parlamento ir Tarybos direktyvos 1999/94/EB III priedąTekstas svarbus EEE.

text:
Svarbus teisinis pranešimas

|

32003L0073

Oficialusis leidinys L 186 , 25/07/2003 p. 0034 - 0035

		Komisijos direktyva 2003/73/EB2003 m. liepos 24 d.iš dalies keičiantis Europos Parlamento ir Tarybos direktyvos 1999/94/EB III priedą(tekstas svarbus EEE)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į 1999 m. gruodžio 13 d. Europos Parlamento ir Tarybos direktyvą 1999/94/EB dėl vartotojų teisės gauti informaciją apie degalų taupymą ir išmetamųjų CO2 dujų kiekį parduodant naujus keleivinius automobilius [1], ypač į jos 9 straipsnį,kadangi:(1) Direktyvos 1999/94/EB III priedas nustato plakato, kuris turi būti bet kuriame naujų keleivinių automobilių prekybos punkte, formatą.(2) Turėtų būti numatyta galimybė naudoti šiuolaikines komunikacijos priemones (elektroninį ekraną), kad nereikėtų naudoti plakato atnaujinimo būdų, kurie ne tokie patrauklūs vartotojams.(3) Dėl to Direktyvos 1999/94/EB III priedas turėtų būti atitinkamai iš dalies pakeistas.(4) Su vartotojų organizacijomis ir suinteresuotomis šalimis buvo konsultuotasi.(5) Šioje direktyvoje nustatytos priemonės atitinka pagal Direktyvos 1999/94/EB 10 straipsnį įsteigto komiteto nuomonę,PRIĖMĖ ŠIĄ DIREKTYVĄ:1 straipsnisDirektyvos 1999/94/EB III priedas pakeičiamas šios direktyvos priedu.2 straipsnis1. Valstybės narės priima įstatymus ir kitus teisės aktus, kurie įsigalioję per vienerius metus nuo šios direktyvos paskelbimo Europos Sąjungos oficialiajame leidinyje, įgyvendina šią direktyvą. Apie juos nedelsiant pranešama Komisijai.Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.3 straipsnisŠi direktyva įsigalioja jos paskelbimo Europos Sąjungos oficialiajame leidinyje dieną.4 straipsnisŠi direktyva skirta valstybėms narėms.Priimta Briuselyje, 2003 m. liepos 24 d.Komisijos varduMargot WallströmKomisijos narė[1] OL L 12, 2000 1 18, p. 16.--------------------------------------------------PRIEDAS"III PRIEDASPLAKATO ARBA VAIZDUOKLIO, KURIS TURI BŪTI PREKYBOS PUNKTE, APRAŠASValstybės narės turi užtikrinti, kad plakatas arba vaizduoklis atitiktų bent tokius minimalius reikalavimus:1) plakato ar vaizduoklio matmenys būtų ne mažesni kaip 70 cm × 50 cm;2) jame pateikta informacija būtų lengvai įskaitoma;3) tais atvejais, kai informacija pateikiama elektroniniame ekrane, vaizduoklio ekrano matmenys būtų ne mažesni kaip 25 cm × 32 cm (17 colių). Informacija gali būti rodoma vaizdo slinkimo būdu;4) keleivinių automobilių modeliai būtų sugrupuoti ir išvardyti atskirai pagal naudojamų degalų rūšis (pvz., benzinas arba dyzelinas). Kiekvienoje grupėje, sudarytoje pagal degalų rūšis, modeliai išvardijami pagal išmetamųjų CO2 dujų kiekį didėjančia tvarka, sąrašą pradedant modeliu, kurio, kaip oficialiai patvirtinta, yra mažiausios degalų sąnaudos;5) sąraše šalia kiekvieno keleivinių automobilių modelio nurodoma jo markė, oficialiai patvirtintas sunaudojamų degalų ir išmetamųjų CO2 dujų kiekis skaičiais. Oficialiai patvirtintas sunaudojamų degalų kiekis nurodomas arba litrais šimtui (100) kilometrų (1/100 km), kilometrais vienam litrui (km/l), arba atitinkamu jų deriniu, nurodant vieną skaičių po kablelio. Oficialiai patvirtintas išmetamųjų CO2 dujų kiekis suapvalinamas iki artimiausiojo sveikojo skaičiaus ir matuojamas gramais kilometrui (g/km).Šie dydžiai gali būti išreiškiami įvairiais vienetais (galonais ir myliomis), jei tai galima suderinti su Direktyvos 80/181/EEB nuostatomis.Siūloma tokia forma:+++++ TIFF +++++6) plakate arba vaizduoklyje turi būti tekstas apie galimybę įsigyti degalų taupos ir CO2 emisijų vadovą: "Degalų taupos ir CO2 emisijų vadovą, kuriame nurodyti visų naujų keleivinių automobilių modelių duomenys, galima nemokamai gauti visuose pardavimo punktuose"; naudojant vaizduoklį su elektroniniu ekranu, šis pranešimas turi būti nuolat matomas;7) plakate arba vaizduoklyje įrašomas ir šis tekstas: "Nustatant automobilio sunaudojamų degalų ir išmetamųjų CO2 dujų kiekius, svarbus ne tik automobilio ekonomiškumas, bet ir vairavimo būdas bei kiti netechniniai veiksniai. CO2 dujos yra pagrindinės šiltnamio efektą sukeliančios dujos, dėl kurių vyksta pasaulinis atšilimas"; naudojant vaizduolį su elektroniniu ekranu, šis pranešimas turi būti nuolat matomas;8) bent jau kas šeši mėnesiai šis plakatas arba vaizduoklis atnaujinamas. Jei naudojamas elektroninis vaizduoklis, informacija atnaujinama bent kas trys mėnesiai;9) plakatas arba vaizduoklis gali būti ištisai ir nuolat pakeisti elektroniniu ekranu. Šiuo atveju elektroninis ekranas įtaisomas taip, kad jis patrauktų vartotojo dėmesį bent taip stipriai kaip plakatas arba vaizduoklis."--------------------------------------------------


title: 2004 m. birželio 28 d. Tarybos Direktyva 2004/85/EB, iš dalies keičianti Europos Parlamento ir Tarybos direktyvą 2003/54/EB dėl tam tikrų nuostatų taikymo Estijoje

text:
7.7.2004

               LT

               Europos Sąjungos oficialusis leidinys

               L 236/10

      TARYBOS DIREKTYVA 2004/85/EB
   2004 m. birželio 28 d.
   iš dalies keičianti Europos Parlamento ir Tarybos direktyvą 2003/54/EB dėl tam tikrų nuostatų taikymo Estijoje
   EUROPOS SĄJUNGOS TARYBA,
   atsižvelgdama į Sutartį dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo į Europos Sąjungą (toliau – Stojimo sutartis), ypač į jos 2 straipsnio 3 dalį,
   atsižvelgdama į Aktą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sąlygų ir Sutarčių, kuriomis yra grindžiama Europos Sąjunga, pritaikomųjų pataisų (toliau – Stojimo aktas), ypač į jo 57 straipsnį,
   atsižvelgdama į Estijos prašymą,
   atsižvelgdama į Komisijos pasiūlymą,
   kadangi:

               (1)

               Stojimo derybų metu, remdamasi savo elektros energijos sektoriaus specifiniu pobūdžiu, Estija paprašė pereinamojo laikotarpio 1996 m. gruodžio 19 d. Europos Parlamento ir Tarybos direktyvos 96/92/EB dėl elektros energijos vidaus rinkos bendrųjų taisyklių (1) taikymui.

               (2)

               Stojimo akto VI priedu Estijai suteiktas pereinamasis laikotarpis iki 2008 m. gruodžio 31 d. Direktyvos 96/92/EB 19 straipsnio 2 dalies dėl laipsniško rinkos atvėrimo taikymui.

               (3)

               Be to, prie Stojimo sutarties pridėtoje Deklaracijoje Nr. 8 pripažįstama, kad specifinė padėtis, susijusi su naftingųjų skalūnų sektoriaus restruktūrizavimu Estijoje, pareikalaus ypatingų pastangų iki 2012 m. pabaigos.

               (4)

               Direktyva 96/92/EB buvo pakeista Direktyva 2003/54/EB dėl elektros energijos vidaus rinkos bendrųjų taisyklių, kuri turi būti įgyvendinta iki 2004 m. liepos 1 d. ir kuria siekiama spartinti elektros energijos rinkos atvėrimą.

               (5)

               2003 m. rugsėjo 17 d. laišku Estija paprašė netaikyti Direktyvos 2003/54/EB 21 straipsnio 1 dalies b punkto dėl rinkos atvėrimo ne namų ūkio vartotojams iki 2012 m. gruodžio 31 d. Kitame 2003 m. gruodžio 5 d. laiške Estija nurodė, kad minėtos direktyvos 21 straipsnio 1 dalies c punkte numatytą visišką rinkos atvėrimą ji planuoja pasiekti iki 2015 m. gruodžio 31 d.

               (6)

               Estijos prašymas yra grindžiamas patikimu naftingųjų skalūnų sektoriaus restruktūrizavimo planu, apimančiu laikotarpį iki 2012 m. gruodžio 31 d.

               (7)

               Naftingieji skalūnai yra vienintelis tikras vietinis energijos šaltinis Estijoje, o nacionalinė gamyba sudaro beveik 84 % pasaulinės gamybos. 90 % elektros energijos Estijoje pagaminama naudojant šį kietąjį kurą. Todėl strategiškai jis yra labai svarbus energijos tiekimo saugumui Estijoje.

               (8)

               Leidžiančios nukrypti nuostatos suteikimas tolesniam 2009–2012 m. laikotarpiui garantuos investicijų į energijos gamybos įrengimus saugumą bei tiekimo saugumą Estijoje ir leis išspręsti tų įrengimų keliamas rimtas aplinkosaugos problemas.

               (9)

               Estijos prašymas turėtų būti patenkintas, atitinkamai iš dalies keičiant Direktyvą 2003/54/EB,

         PRIĖMĖ ŠIĄ DIREKTYVĄ:
   1 straipsnis
   Direktyvos 2003/54/EB 26 straipsnis papildomas šia dalimi:

      „3.   Laikina leidžianti nukrypti nuo 21 straipsnio 1 dalies b ir c punktų nuostata taikoma Estijai iki 2012 m. gruodžio 31 d. Estija imasi priemonių, reikalingų jos elektros energijos rinkos atvėrimui užtikrinti. Tai yra vykdoma palaipsniui minėto laikotarpio metu, siekiant visiškai atverti rinką iki 2013 m. sausio 1 d. 2009 m. sausio 1 d. rinkos atvėrimas turi apimti ne mažiau kaip 35 % suvartojimo. Estija kasmet praneša Komisijai apie suvartojimo aukščiausias ribas, išplečiant atitikimo reikalavimams kriterijų galutiniams vartotojams.“

   2 straipsnis
   Valstybes narės priima įstatymus ir kitus teisės aktus, kurie, įsigalioję iki 2004 m. liepos 1 d., įgyvendina šią direktyvą. Jos nedelsdamos pateikia Komisijai šių priemonių tekstą.
   Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   3 straipsnis
   Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.

      Priimta Liuksemburge, 2004 m. birželio 28 d.

            Tarybos vardu

            Pirmininkas

         M. CULLEN

      (1)  OL L 27, 1997 1 30, p. 20. Direktyva, panaikinta Direktyva 2003/54/EB (OL L 176, 2003 7 15, p. 37).


title: 2003 m. kovo 24 d. Komisijos direktyva 2003/22/EB, iš dalies pakeičianti tam tikrus Direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje priedus

text:
Svarbus teisinis pranešimas

|

32003L0022

Oficialusis leidinys L 078 , 25/03/2003 p. 0010 - 0011

		Komisijos direktyva 2003/22/EB2003 m. kovo 24 d.iš dalies pakeičianti tam tikrus Direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje priedusEUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2002/89/EB [2], ypač į jos 14 straipsnio c punktą,kadangi:(1) Švedijos pateikta informacija, pagrįsta naujais tyrimais, rodo, kad tam tikros Skåne provincijos vietos, kuriose runkelių nekrotinio gyslų pageltimo virusas jau yra nustatytas, ilgiau neturėtų būti pripažįstamos kaip nuo šio kenksmingo organizmo apsaugota zona,(2) Italijos pateikta informacija, pagrįstą naujais tyrimais, rodo, kad kai kurios Veneto regiono vietos, kuriose Erwinia amylovora (Burr.) Winsl. et al. buvimas yra nustatytas, ilgiau neturėtų būti pripažįstamos kaip nuo šio kenksmingo organizmo apsaugota zona.(3) Pakeitimai yra daromi atsižvelgiant į Italijos ir Švedijos prašymus.(4) Dabartinės nuostatos, taikomos Tilletia indica Mitra, turėtų būti iš dalies pakeistos siekiant atsižvelgti į patikslintą informaciją dėl šio kenksmingo organizmo buvimo Pietų Afrikoje.(5) Todėl Direktyvos 2000/29/EB atitinkami priedai turėtų būti iš dalies pakeisti.(6) Šioje direktyvoje numatytos priemonės atitinka Augalų sveikatos nuolatinio komiteto nuomonę,PRIĖMĖ ŠIĄ DIREKTYVĄ:1 straipsnisDirektyvos 2000/29/EB I, II, III, IV ir V priedai yra iš daliespakeičiami, kaip nurodyta šios direktyvos priede.2 straipsnis1. Valstybės narės priima įstatymus ir kitus teisės aktus, kurie, įsigalioję iki 2003 m. kovo 31 d., įgyvendina šią direktyvą. Apie tai jos nedelsdamos praneša Komisijai.Jos tas nuostatas taiko nuo 2003 m. balandžio 1 d.Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.2. Valstybės narės nedelsdamos pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. Komisija apie tai praneša kitoms valstybėms narėms.3 straipsnisŠi direktyva įsigalioja trečią dieną po jos paskelbimo Europos Bendrijų oficialiajame leidinyje.4 straipsnisŠi direktyva skirta valstybėms narėms.Priimta Briuselyje, 2003 m. kovo 24 d.Komisijos varduDavid ByrneKomisijos narys[1] OL L 169, 2000 7 10, p. 1.[2] OL L 355, 2002 12 30, p. 45.--------------------------------------------------PRIEDASDirektyvos 2000/29/EB priedai iš dalies pakeičiami taip:1. I priedo B dalies b antraštės 1 punkte dešinės skilties įrašas pakeičiamas taip:"Danija, Prancūzija (Bretanė), Airija, Portugalija (Azorų salos), Suomija, Švedija (išskyrus Skåne provincijos Bromölla, Hässleholm, Kristianstad ir Östra Göinge apygardas), Jungtinė Karalystė (Šiaurės Airija);";2. II priedo B dalies b antraštės 2 punkte dešinės skilties įrašas pakeičiamas taip:"Ispanija, Prancūzija (Korsika), Airija, Italija (Abruzzi; Apulija; Basilicata; Kalabrija; Kampanija; Emilija-Romanija: Forlí-Cesena, Parma, Piacenza ir Rimini provincijos; Friuli-Venezia Giulia; Lazio; Ligurija; Lombardija; Marche; Molise; Pjemontas; Sardinija; Sicilija; Toskana; Trentino-Alto Adige: Bolzano ir Trento autonominės provincijos; Umbrija; Valle d'Aosta; Venetas: Rovigo provincijos Rovigo, Polesella, Villamarzana, Fratta Polesine, San Bellino, Badia Polesine, Trecenta, Ceneselli, Pontecchio Polesine, Arquà Polesine, Costa di Rovigo, Occhiobello, Lendinara, Canda, Ficarolo, Guarda Veneta, Frassinelle Polesine, Villanova del Ghebbo, Fiesso Umbertiano, Castelguglielmo, Bagnolo di Po, Giacciano con Baruchella, Bosaro, Canaro, Lusia, Pincara, Stienta, Gaiba, Salara komunas, Padujos provincijos Castelbaldo, Barbona, Piacenza d'Adige, Vescovana, S. Urbano, Boara Pisani, Masi komunas ir Veronos provincijos Roverchiara, Legnago, Castagnaro, Ronco all'Adige, Villa Bartolomea, Oppeano, Terrazzo, Isola Rizza, Angiari komunas), ir Austrija (Burgenlandas, Karintija, Žemutinė Austrija, Tirolis (administracinė Lienz sritis), Štirija, Viena), Portugalija, Suomija, Jungtinė Karalystė (Šiaurės Airija, Meno sala ir Normandijos salos);";3. III priedo B dalies 1 punkte dešinės skilties įrašas pakeičiamas taip:"Ispanija, Prancūzija (Korsika), Airija, Italija (Abruzzi; Apulija; Basilicata; Kalabrija; Kampanija; Emilija-Romanija: Forlí-Cesena, Parma, Piacenza ir Rimini provincijos; Friuli-Venezia Giulia; Lazio; Ligurija; Lombardija; Marche; Molise; Piedmont; Sardinija; Sicilija; Toskana; Trentino-Alto Adige: Bolzano ir Trento autonominės provincijos; Umbrija; Valle d'Aosta; Venetas: išskyrus Rovigo provincijos Rovigo, Polesella, Villamarzana, Fratta Polesine, San Bellino, Badia Polesine, Trecenta, Ceneselli, Pontecchio Polesine, Arquà Polesine, Costa di Rovigo, Occhiobello, Lendinara, Canda, Ficarolo, Guarda Veneta, Frassinelle Polesine, Villanova del Ghebbo, Fiesso Umbertiano, Castelguglielmo, Bagnolo di Po, Giacciano con Baruchella, Bosaro, Canaro, Lusia, Pincara, Stienta, Gaiba, Salara komunas, Padujos provincijos Castelbaldo, Barbona, Piacenza d'Adige, Vescovana, S. Urbano, Boara Pisani, Masi komunas ir Veronos provincijos Palù, Roverchiara, Legnago, Castagnaro, Ronco all'Adige, Villa Bartolomea, Oppeano, Terrazzo, Isola Rizza, Angiari komunas), ir Austrija (Burgenlandas, Karintija, Žemutinė Austrija, Tirolis (administracinė Lienz sritis), Štirija, Viena), Portugalija, Suomija, Jungtinė Karalystė (Šiaurės Airija, Meno sala ir Normandijos salos);";4 IV priedo B dalies 20.1, 20.2, 22, 23, 25, 26, 27.1, 27.2 ir 30 punktų dešinės skilties įrašas pakeičiamas taip:"Danija, Prancūzija (Brėtanė), Airija, Portugalija (Azorų salos), Suomija, Švedija (išskyrus Skåne provincijos Bromölla, Hässleholm, Kristianstad ir Östra Göinge apygardas), Jungtinė Karalystė (Šiaurės Airija);";5. IV priedo B dalies 21 punkte:a) a punkto vidurinės skilties tekstas pakeičiamas taip:"a) augalai kilę iš saugomų Ispanijos, Prancūzijos (Korsika), Airijos, Italijos (Abruzzi; Apulija; Basilicata; Kalabrija; Kampanija; Emilija-Romanija: Forlí-Cesena, Parma, Piacenza ir Rimini provincijos; Friuli-Venezia Giulia; Lazio; Ligurija; Lombardija; Marche; Molise; Pjemontas; Sardinija; Sicilija; Toskana; Trentino-Alto Adige: Bolzano ir Trento autonominės provincijos; Umbrija; Valle d'Aosta; Venetas: išskyrus Rovigo provincijos Rovigo, Polesella, Villamarzana, Fratta Polesine, San Bellino, Badia Polesine, Trecenta, Ceneselli, Pontecchio Polesine, Arquà Polesine, Costa di Rovigo, Occhiobello, Lendinara, Canda, Ficarolo, Guarda Veneta, Frassinelle Polesine, Villanova del Ghebbo, Fiesso Umbertiano, Castelguglielmo, Bagnolo di Po, Giacciano con Baruchella, Bosaro, Canaro, Lusia, Pincara, Stienta, Gaiba, Salara komunas, Padujos provincijos Castelbaldo, Barbona, Piacenza d'Adige, Vescovana, S. Urbano, Boara Pisani, Masi komunas ir Veronos provincijos Palù, Roverchiara, Legnago, Castagnaro, Ronco all'Adige, Villa Bartolomea, Oppeano, Terrazzo, Isola Rizza, Angiari komunas), Austrijos (Burgenlandas, Karintija, Žemutinė Austrija, Tirolis (administracinė Lienz sritis), Štirija, Viena), Portugalijos, Suomijos, Jungtinės Karalystės (Šiaurės Airija, Meno sala ir Normandijos salos) zonų;";b) dešinės skilties įrašas pakeičiamas taip:"Ispanija, Prancūzija (Korsika), Airija, Italija (Abruzzi; Apulija; Basilicata; Kalabrija; Kampanija; Emilija-Romanija: Forlí-Cesena, Parma, Piacenza ir Rimini provincijos; Friuli-Venezia Giulia; Lazio; Ligurija; Lombardija; Marche; Molise; Pjemontas; Sardinija; Sicilija; Toskana; Trentino-Alto Adige: Bolzano ir Trento autonominės provincijos; Umbrija; Valle d'Aosta; Venetas: Rovigo provincijos Rovigo, Polesella, Villamarzana, Fratta Polesine, San Bellino, Badia Polesine, Trecenta, Ceneselli, Pontecchio Polesine, Arquà Polesine, Costa di Rovigo, Occhiobello, Lendinara, Canda, Ficarolo, Guarda Veneta, Frassinelle Polesine, Villanova del Ghebbo, Fiesso Umbertiano, Castelguglielmo, Bagnolo di Po, Giacciano con Baruchella, Bosaro, Canaro, Lusia, Pincara, Stienta, Gaiba, Salara komunas, Padujos provincijos Castelbaldo, Barbona, Piacenza d'Adige, Vescovana, S. Urbano, Boara Pisani, Masi komunas ir Veronos provincijos Palù, Roverchiara, Legnago, Castagnaro, Ronco all'Adige, Villa Bartolomea, Oppeano, Terrazzo, Isola Rizza, Angiari komunas), Austrija (Burgenlandas, Karintija, Žemutinė Austrija, Tirolis (administracinė Lienz sritis), Štirija, Viena), Portugalija, Suomija, Jungtinė Karalystė (Šiaurės Airija, Meno sala ir Normandijos salos);";6. V priedo B dalies I antraštės 1 ir 8 punktų tekste po "Pakistanas" įrašoma "Pietų Afrika".--------------------------------------------------